url: =Minam Kitukalhlo, Mimal Kitukalh (Kawlgam Census) ~ Pu Zokhai :: ZOMI DAILY\nposted on 19 February 2016 at 7:00 am UTC+9:30 Lomkholna: Article, Zokhai\nWritten on 27 August 2013\nSuutsuut, awiawi-in, geelgeel phot peuhmah dihni, I’ Zomi vaai, Laaizom Ngaihte-aw!\nZomi sung-ah ‘minam’ kitukalhlo-hi. Amihingte kitukalh-hi. Ami akitukalh-pen mi-mawkmawkte’ haanciamna-tawh apiang zoding hilo-in, alian zekmah, ahau zekmah, siamsinna asaang zekmah, mi tampite’ theih zekmah tebek-in kitukalhna lawhzo, bawlzo bek-uhhi.\nZomi pate-in leitang to-kol masa lo-in, lobulte, singbulte longkhia masa lopi-in Zomi khaici hongtuh uh-a, tua khaici po kimlo, apo sunsun honkhatte cingteekgawp, tatah (takneilo)gawp, pawlkhatte suanghuum lakleh lopa tung-ah kia ahihman-in zungkhak nading leitang omlo-in apo-in po vetlo hihbang dinmun-ah Zomite ki-om laaitak-hi.\nZungkhak nading leitang-tawh akizom khalo khaicite huih lak-ah keucip-in mangthang-a, amau’ mun-ah lauluangte, sialluangte, bii leh phaai cihte hongpo-a, leihoih themcik tung-ah akia-kha apo-kha ankungte deepcip uhhi. Kawl kumpite’ silate hongkuan ciang-in tua ankungte abeimang nading-in lauluang, sialluang, bii leh loo-te tuibuak-in eekleiza pia-uh ahihman-in ankungte deepgawp-a teemgawp khinta-hi.\nTu-in, ankungte akhanhoih nading-in ankungte’ phung kitokol laaitak, eekleiza kipia laaitak ahihi. Ankungte’ phung aki-tawhkol hun-in tawlno khatzung ankungte-zong zawm mahmah-in vul thei-a, akiim-a loo-kungte ahihleh zawm beklo-in kito-khia laai-hi. Sawtlo-in vul-in siding uhhi. Tua-pen ankung hah/zuun kici-hi. Ankungte’ phung aki-tawhkol laaitak-in amah leh akiim apaam-a apo khempeuh-in nasa-in vul uh-a, anua ciang-in ankung hong khanghoih-in loo-kungte beimang-hi. Zomi’ phung aki-tawhkol laaitak leh khitteh hihbangmah hiding-hi.\nAnkung tawhkolna-ah thugen lasakna amuibunh penpen hi-a, Zomi ahum/ahuu, aphungvuh, tha apia, alawpsak thulehla namcin agenthei, agelhthei khempeuh-in gengen suutsuut, gelhgelhding ahihi. Minam naseem akisa mahmah pawlkhatte-in thugengen, laaigelgelh te-khawng “huihbung” aci-tawh, “hong seempah vevua” aci-tawh, “gelhgelh, gengen bek-tawh bangmah piang kenteh” aci-tawh, gam sung-a omdiakte bang-in, “hong ciah-in hong seempah vevua” aci-tawh hihte-pen mihai kampau ahihman-in I’ minam nunniamna akilangh hilel-a, khatsiat-huai mahmah bek-in, hehhuai lo-hi. Gelhgelhding, suutsuutding, simsimding, zazading, lungtang-ah thun ngiatding, tua taktek nuntaakpih nading lampi omthei pan-hi.\nGengen, suutsuut, simsim, thunthun, lungsim-ah mun tampi luahsak, tua takciang-in veiina om theipan-a, tua veiina kigawm khawmthei panding-hi. Kawlgam Nai-Ngan-Zyi tanzil cianglel ahi zuauphuak liang-a kamciam piapia, vote (mee) zongzong-a angsung zonna ciang-tawh Zomi-vaai helkhawm khaloding hihang. Minam-pen minam hi-a, amaantak leh apiicing political kimawlna ahihkei buangleh “minam-in minam ahihi, minam-in minam’ gamlei-ah thuneihna aneihding” hihthu bekbek suutsuutding ahihi. Zai leh toi thu-peuh, Chin State leh Kawl Gamukte’ gamgi khunna peuh-tawh mehmeh kisam naailo-hi.\nAkuul masapen, athupipenpen “Zomi akiciteng Zomi ahihi. Minam kiplehkho khat ahihi. I’ minam-in I’ minam teenna leitang-ah thuneihna I-neihloh phamawh-hi” hihthu bekbek ahihi. Minam khanlawhna-pen laaigelhna, thugenna, lasakna pan-in tua laaite simsim, tua gennate ngaingai, tua late ngaingai, tuateh pianthakna piangthei pan-hi. Laaigelhte-in lungsim leh kha-tawh agelh hi-a, thugente-zong lasate-zong tuabangmah ahihi. Zomi phung aki-tawhkol laaitak-in, Zomi hum vilvel-a laaigelhte, thugente, lasate amawhsak mite, azahpih mite-pen ankung lak-a lauluang, sialluang, bii leh loo-te hilel uhhi.\nZomism lungsim-tawh sepkhiatna gah masa:\nMalaysia-ah gaaltaai honkhat-in UNHCR delh uh-a, tua-ah amadawk-in Victor Khambil (UN-min Victor Khensang)-in Dr Suikhar te’ lamlahna-tawh Chin Refugee Committee (CRC) nana-phut uhhi. Tualaai-ah Zomite naakpi-in paampaih uh-a, abeel sunsunte khembawl-in nawlkhiin uhhi (aneng atawng-in na’ theihnopleh hong hopih kiik-in). Tua ciang-in thongsung mahmah pan-in “UNHCR-ah racial discrimination nasia tak-in ki practice-hi” ci-in Hong Kong based the United Nations High Commissioner for Human Rights (UNHCHR) leh Geneva Convention, London based Amnesty International upaphualte leh tualsung Humanitarian upaphualte ahi SUHAKAM leh SUARAM te-ah laai ka’ khia-hi.\nAmnesty International London-a Isabelle (Asia Pacific Regional Commissioner and South East Asian Consular: +44 2074 135 500 tu-inbel amah hi nawnkei kha incin 2005 teng-a aseem-hi)-leh International Journalist Alice Nor te-in naakpi-in lam honglak-a, laaigelh ziading, bang point teng lading cihte thu honglah man-in naakpi-in muibunh-hi.\nThongsung pan-in ka’ pusuak nungsang-in CRC peuhmah-ah tokaai lo-a, Zomi-in Zomi-tawh phuding ngiimna-tawh Pasian’ geelna dungzuui-in ZAM hongpiang cipak-ni. ZAM kipawlna huihbung/huihthau (mi’ muhna-ah)-tawh naakpi-in UNHCR kikaap ahihman-in UNHCR inntual-ah Zomite hong laam litlit theipan hi-a, tua ma-in ahihleh CRC’ khateh dawl-a, tokaai themcik bek-in UN laai atawi ahihi.\nTua hi-a, Zogam pan-in Pasian’ thugen daan-a hongpai avekpi hisaam kencin pawlkhatte bangpen tua CRC’ nuai-ah akiluut lohman bekbek-a note hong zindoding leh hong samzoding gamnuam-ah Zomi ahoihkhom ana-omthei ahihlambeek thei le-uhcin hoihding-hi. Malaysia-ah 2005 kiim pan-in “Chin” mah nana kicici le-ung, tu-a na’ zintunna tepawl-uh gamdang tung khollo maithei ahihlamzong phawk-huai peuhmah-hi.\nHihthu pawlkhat-in toicik tak-in ensuk leuleu zeel-a, “Zomi cihkhawng Malaysia-a Hakhate’ tung-ah na’ thangpaih manpeuh uh-a hongging hilel” acibang om laailaai liang-hi. Malaysia-pen minam lungsim akitel khiatna mun ahihi. Canada pan-in Laimi upate tua a-Victor Khensang mahmah hong paikiik ngiat-in, USA-a Laimi buppi-tawh akithuminh thute sepsinna (practice)-in hongnei-hi. Kuala Lumpur thu-bek hi kilkel lo-hi. Amau 700 vaalta-bang akikhopna Jalan Imbi-ah “Zomi akici, MahSahLah hunlaai-a hong ukngei mite ahithei zah-in alampi khaakding” ci-in taangko ziahziah uhhi. Atuapi-mah athukhual bangkeek-in “Chin mah hi-ung” ci-in CRC-ah va-tokaai teeiteei talehang “haii” hong sakna kibehlap bekding-a, Zomi hizah gamdang tunglo dinghi.\nNa’ phawkding-uh: AU bekbek-ah, kampheen-in ka’ pai ciang-in, Laimi sinsen hinapi, Khup Suan Mung, Mang Lian Thang, Lian Khen Kap….. cihte-a kipan Zomi min sinsen tampi om-hi. Ahang I-theibeek uhhiam? Hihte UN Appointment Card aki lei-theih mapek ahihi. UN-ah ka’ puak laaiphah ka’ ngilh naailoh khat-pen CRC Serial No. 820 atawi laaizom khat CRC-ah vapai-a,\n“Serial No 1000 vaalte nangawn kisam ta-a, kei’ hun tung naailo-hiam?” avacih takciang-in,\n“Na’ card luui luata, athak laihding” ci-in card thak bawlsak-a, Serial No 2800 pia ziau-hi.\nPasian-in Ama’ bawlsa minam mangngilhlo ahihman-in a card luui-pen aneipa-in keem ciitciat-a, ZAM-ah hongpai ciang-in card thak leh aluui Xerox pah-in tua-tawh akibang liinlian adang 6-tawh UNHCR-ah ka’ puak-hi. Tuabangte’ nung-ah, “ZAM kipawlna-a pawlmite minsaanna (registration) hongpia mah nu’ng-eileh” hong kici panpan ahihlam mangngilh keini. Malaysia-a Laimite’ tung-a thangpaihna ciangbek hilo-hi. Zomite gamnuam atun theih nading lunggulhna lianzaw thamtham ahihna phawkni. UNHCR-ah uliante’ khepeek aliakliak Laimite’ ziak-in gamdang pai nading form tung-ah “Chin” hong cihteeiteei poi masa peuhmah lo-hi. Gam khempeuh-ah minam maan akilat nading lampi hoih mahmah “CENSUS” om lel-hi.\nTua ahihman-in hih ahoihpen lampi tu-in Kawlgam nangawn-ah hong piang theiding dinmun hita-a, tua CENSUS ah “Chin I-cih keileh toilua, …….” cihte lungsim pan-in laakkhiat peuhmah photding ahihi. Chin cihloh-a toilua ahihleh Tedim Chin toi lua-lawmlawm loding-hiam? Tonzaang Chin, Dim Chin, Teizaang Chin, Siyin Chin, Zo Chin, hihte toi cihtak toizaw loding-hiam? Bawng-ek (Bullshit) deenkeek bang loding I-hihiam??? “Zomi hihna lahkhiat nading hibek lampi om-eih” ci-a lawptak-a gelhsuk pahding bangmah haksa lo-hi.\nThunuazuui-bel asia hi ngeilo dinghi, aciillam-in anphung tawhkol mahbang-in “akhial I-hiale??” kici thei zahdong ding-in supna baaina ommai kha-mah ding-hi, ahizong-in tawhkolsa ankung’ ading guah hongzu peelmawh ding-a, tua ciang-in ankung honghing dilhdelh-in hongdawng ding-a, hongkhang-in dawn hongsuang dinghi.\nZomi leh Chin kitukalh lo-a, mihing nih ahihi. Amau’ masuan ciatciat akhuatding ahihi. Zomi sung-ah akitukalh-pen nang leh kei ahihi. Thudang hilo-hi. Nupa kitawng-a akikhen keileh amau’ inn kuamah-in sehhawm theilo-hi. Akisamlo lauthawngna batlaak kuullo-hi. Nupa akilem naakleh amau’ dawhkaan kuamah’n tuhkhia theilo-hi. Amau’ lupna laaikhun kuamah-in suankhia theilo-hi. Amau’ kaal-ah tui leh huih-zong thawl lo-hi.\nZomite-aw, I’ kaal-ah tui leh huih genloh ei’ pau-a khiatna neilopi kammal Chin peuh thawlsak loding hihang. Kawl ngalkhuahaang leh Lai pheisam te-peuh thawlsak loding hihang. Hihpen Minam’ Politics hi-a, Kawlgam Nai-ngan-gyi kidemna tepawl hilo-hi. Minam’ Sisan thu ahihi. Minam’ suahtaakna thu ahihi. Minam’ leitang leh Minam’ maailam ahihi.\nPasian-in maaipha pia pak-a, mipi maai-ah thugen lasa thei dinmun-a a-om Pasian’ thugente ataangpi-in pawlpi mite suplawh dingciang ngaihsutna-tawh Chin leh Zomi kaal-ah bangbang hileh nana kitaaklah keile-uh minam’ maailam hizaw dinghi. Pasian’ thu-ah kigii/gamgi (boundary) omlo ahihlam thei unla, minam-in ama’ nam nei ahihlam theihding akilawm ahihi.\nPasian-in Thuciam Luui hun-in “minam: Israel mite” a-ukzia, apaipihzia theihding ahihi. Amah biakna-ah minam deidanna omlo ding-a, minam vaai-ah minam huamteng bekmah minam khat ahihlam athak-a phawk theihding akisam ahihi. Minam-pen ZBC, AG, RC, EBC, TBC,….. cihte hilo-in Zomi ahihi.\nPrevious: Cimphawng ki puahkawm, ZomiDaily simkawm in #3\nNext: Na tate gamtat hoihlo te bangci puahphat ding nahiam? ~ Naalian Zomi\nSanggam Nu Zing Mawi in Mawlaik pan hong nusia


timestamp: atn

url: =Hehpihna le Khuangaihna (Grace and Mercy) ~ Suangh Dal :: ZOMI DAILY\nHehpihna le Khuangaihna (Grace and Mercy) ~ Suangh Dal\nposted on 6 January 2015 at 3:17 pm Lomkholna: Article, SuanghDal\nHehpihna le Khuangaihna kammal pen a khiatna kibang lo hi. Hehpihna pen ih ngah dinga kilawm lo ngahna pen hehpihna ahi hi. Ahang (condition) tungah a kingalo piakna pen hehpihna ahi hi. Ih tun nadinga kilawm lo vantunggam tunna thuphpa pen hehpihna hang bek ahi hi. A langkhat leuleu ah khuangaihna cih ciangin ih kilawm ih tuakpih hell sung tun nading panin ih thuak ding hong cikzeetna pen khuangaihna (Mercy) kici hi.\nIh Topa’ Jesuh’ ong tatkhiatna Singlamteh le a thawhkikna in hell pan hong honkhia bek hi loin ih kilawmlohna mun nuntak tawntungna ah hong koih lai ding ahi hi. Hell ah a thuak ding ih hih laitak in hong khuangaih bek hi loin ih ngah ding ih san dinga kilawm lo nuntak tawntungna zong tawh ahong hehpih ahi hi. Ama’ hong hehpihna le Khuangaihna in a bucing hotkhiatna ahi hi. Grace pen hehpihna hi a, Mercy pen khuangaihna hi.\nPasian ong khuangaihte bek ih hi kei a, Pasian ong hehpihte zong ih hi hi. Pasian ong hehpihte bek ih hih kei a, Pasian ong khuangaihte zong ih hi. Hehpihna bek tawh kicing lo a, khuangaihna bek tawh zong kicing lo hi. Khuangaihna maan taktak tungah kinga lo hehpihna pen picing thei lo hi. Topa in ong khuangaihna hangin ong suakta sak ciang bek hi loin a hehpihna thupha ahong piakbek lai ahi hi. Suakta sak ciang bek hi loin inn le lo guan lai hi.\nAhong hehpih theih nadingin ahong khuangaih thei taktak pen ih Topa Jesuh Khrih bek om hi. Hehpihna (Grace) le Khuangaihna (Mercy) kizom tawntung hi. Ih khuangaih huai lam kithei lo pi a, hehpihna bek konlawhna in lampi maan ah hong kha zo lo ding hi. Hell lam pan hotkhiatna kisam a, Tunglam pan nuntakna bucing ih kisam hi. Hih lam le hualam pan, nuai lam le tunglam pan Topa’ hotkhiatna bucing ih cih in ahong hehpihna le ahong khuangaihna ahi hi. Evan. Suang Dal\nPrevious: Zogam thuthang (Zogam news) ~ 07 December 2014\nNext: Zomi Group mail zang a Pasian’ thu genna ~ Pau Khat Suan\nSese aw ei mate!\nMalaysia vanlengkhat vandawn ah alen laitak cina damlo omin London ah kilehkik\nChristmas thupuak by Rev. Dr. Suan Za Khup\nZanni December pan Mai Kum ah


url: =MI THAHAT PU TAWK THANG' TANGTHU - Laibu Saal\nHome > Mimal Taangthu > MI THAHAT PU TAWK THANG' TANGTHU\nMI THAHAT PU TAWK THANG' TANGTHU\nGelh - Vung Cin Kham\nUkpipa Hau Cin Khup in tuangdung pek pua dingin cial hi. “Zawl aw, na tuangdung lah hong puakpih mah ning in, nang zong anneek khat akpi khat ta tawh hong mehsak in,” ci hi. Tua ciangin kuan uh hi:\nTonzang ukpi gam sunga pasal hatte in mualdungah lampi sat tawmin, miksi sazawnin zawng uh hi. khatvei lui sung khatah khahsuahin tolhsak kha uh a, thukpi tak tum hi. A dawhdawh uh hangin mipi in dokkhia zolo uh hi. Tua ciangin Tawk Thang in, “Liangdap khat hong pia dih vua,” ci-in a mongah liangdap dapin puakhia a, a khukdinna kuak pen sai khephah cia tawh kibang hi, ci uh hi.\nTungtuang-a Pu Awn Khaw Paute innka laizanga songka ka kua a pha pen Gamlai gama kisui ahi hi. A sui pasal hatte in zawng uh a, Tuithu ngahmunah gal kahpih uh hi. Tonzang lam gal, singkung lakah a puakzia ding uh thei lo uh a, Tuithu gal Vialcian lamah nusia uh hi. Tua thu Tawk Thang in a theih ciangin amah guakin zankuanin sing lakah a tung lamin tawi zeuzeu-in Tungtuang khuanawlah nga hi. Khua sung pasalte in a muh uh ciangin lamdang sa uh a, a kan uh ciangin Tawk Thang puak ahi lam phawk uh hi.\nUkpipa Hau Cin Khup sial sawnnga tawh a ton lai-in a ngeina bangin pansik (ton kipatna) ni-in song suite kivak hi. Zingsang khuavak ciangin tangvalte in sialte mawlpih dingin sialkongah khau-in khih uh hi. Tawk Thang in mipi muhna-ah sialte pen a ki-ah manin a ngawngah hekin a mitte a khelkhiat ziauziau pen lamdang leh muhnopsa-in, mipite awng ziahziah hi.\nA khuapihte Lam Suan leh a lawmte thum in zunun ni khatin vuak sawm hi. Zunun khekleh ni-in zu khamte in phinin kilai uh a, Tawk Thang in huan sakah khat, phung tungah nih, inn nuai-ah khat lawn mengmengin zo ziau hi.\nPhaitu khua-a a zawlpa in a innka zawl a sauna feet 24 tang 4 tang 2 sah mal 4 a veka na puak zawh leh tang in, ci hi. Tawk Thang in lomhenin pua-a tang pah hi.\nTungtuang hausa upate in zu le sa a nek ni khatin to-in kilai uh hi. Tawk Thang in zo hi. Tua ciangin hausapa Phut Vum in, “Tawk Thang pen sing le suang zong bang kei; sik tawh kibang,” ci hi.\nPoding kici lopa bawhhak mahmah nam khat pen Tawk Thang in a tawbo tawh tepin bot zo hi. Tua hangin Tonzang khua kimte in tu dongin Poding pen “Tawk Thang’ nel bawh kiak” ci uh hi. A taw ip a, tangvalte in phen a sawm uh hang phen zolo uh hi.\nGuapum nal tunga kah kidemna-ah kuamah dang a kah zo omlo hi. Tawk Thang baih takin kah zo hi. “Pu Tawk Thang, nang bangci kah na hia ?” ci-a a kidot ciangin, “Guapum a kitam lo deuhin mekin kah leng haksa lo pi,” ci hi.\nMizogamah a sanggamte Tawng Vial leh Thawn Pau tawh zin uh hi. Zawlbuk-ah tangvalte in phinphin uh a, kilai uh hi. Tawk Thang in a khup a thalin a lomlomin a lot khit ciangin amau laka a hat pen leilak a denna leh a siakmit kitam hi.\nA sungte in a lo uhah ann siimsak uh hi. A ciah ciangin vaimim bawk sawmgiat puak khatin pua hi. Mai pum 100 zong pua zo hi.\nTungtuang khua tangvalte in sial gawh ding a mawlpih uh leh khahsuah uh hi. Tawk Thang a kisil kim lai ko uh a, Tawk Thang in a khut lang khatin a kal humin a khut langkhatin sialmei-ah manin khawlsak hi.\nTawk Thang a sih ciangin a guh a et uh leh bing hi, ci uh hi. A suan a khakte Suangsang khua-ah om uh hi. A pu mah bangin midang sangin hatzaw uh a, ahi hangin Tawk Thang zah a hat omlo hi.\nSource ; Tedim No. 1 Basic Education High School, Golden Jubilee Magazine 1998 page 335-336.\nItem Reviewed: MI THAHAT PU TAWK THANG' TANGTHU Description: Rating: 5 Reviewed By: Cinpu Zomi


url: =Nungak kum 106 aphakhin khatleh tangval kum 66 aphakhin khat kiteeng ~ ZD :: ZOMI DAILY\nposted on 6 February 2017 at 4:30 pm Lomkholna: Brazil, News, Sawltak, World\nZineih pasalneih cihpen ziakailua cihbang omlo hi. Brazil gamahzong nungak kum 106 aphakhin khatleh tangval kum 66 aphakhin khat kiteeng giaplel uhhi. Zinei nailo, pasal neinailo te lungkiatding hipeuhmahlo hi. “Never too late for loave”\nNungaknu minpen Valdemira Rodrigues de Oliveira kici a, kum 106 bek phapan hi. Tangvalpa minpen Aparecido Dias Jacob kici a, amahzong kum 66 bekmah phapan hi. Na lawmngaihnu, na lawmngaihpa akum tamlua ahih keileh akum tawmlua cikhakei in, hihte nupa zong kum 40 bekbek kikhailel uhhi 🙂\nHihte lawmta pen “Retirement Home” ci’n nasep nawnlo, Pension lakkhiatciang piteek puteek te kikepna panin aki ngai uh hicitciat se hi.\nBrazil gamsung Pirassununga khua aom “Nossa Senhora Fatima” kici Retirement Home panin aki muhcil uh, 2014 kumpek panin aki ngai uh ahihi. Khangno te’n ettehhuai mahmah hi. Sunkhat zankhat kithuah in aki ciahpihziau te hilo uhhi. Kum 3 bang aki ngaihkhit uhciangin ciampel hetlo in akiteeng uh hizen hi. Bangzah in etteh huaihiam?\nAki muhcil phet un kizahtak khinkhiantuak uh a, maizum thuaithuai mahmahtuak uh hihtuaklai hi. Khatleh khatzong hoihtak ki en ngamtaklo in, amit uh kituah khaleh maizum mahmah hihtuak sawnsawn hi.\nTangvalpa pen hih Retirement Home ah atunzawh kum 19 bang hikhinta a, amahpen akhut aveilam pen Paralysis ngahkha, akhutzaw citciat hi. Ka mutcil phetin ka lawmnu pen kamit hongla mahmah in, ka ngaitheipah cihi. Kakum uh ahihleh tawmkha kikhai khamah inteh, ahi zongin kum kikhaipen thupikei cilianlel hi.\nNungdiak in hihte nupa pen kiteeng taktakta uhhi. Mopawi nasiatak in bawlgiap uh a, mipi zong 150 valbang mopawi simthei uhhi. Lingpakpalh sansilsial akitheh zihziah, Hall sungah Nungaknu honglutphei hialhial laitak in “Live Band” te’nzong aminthang mahmah “Wedding March” kici mopawi music natuam ziahziah uhhi.\nMopawi Cake ahih keileh Wedding Cake zong nasiabawl mahmah uh a, “Four-tier Cake” ci’n thuapli bang phasak uhhi. Mopawi Hall sungkhempeuh pak namtuamtuam tawh zenkhengkhang uh a, etlawmsak mahmah uhhi.\nAnunglam panin Nungaknu damtak in aciangkhut tawh hongpaiphei hiathiat in, mipimai atun ciangin Tangvalpa in nadawntuahpah leklek hi. Pastor pa ii “You May Kiss the Bride” acihte zong ngakman nawnlo in, Tangvalpa in Nungaknu amai ah atunphei phetin adekbul pan akhut taklam tawh namanpheipah a, hongki Kiss tamai uhhi 🙂\nHih Nungaknu leh Tangvalpa tepen zi leh pasal anei ngeinai vetlo hilai sawnsawn uhhi.\nAki teenkhitzawh uh Minute khatzong hongkhenzo kei nuteh cilian uh a, aomna apaina khempeuh uhah kithuahkhawm hialhialden uh cimawk hi.\n“Kasih uhlehzong sikhawmding hi ung” cilaizen uhhi.\nGuai…. zi neinailo, pasal neinailo lawmte na lungkia hetkei unmaw 🙂 Zi neinailo, Pasal neinailo nalawm te na Share sawn unmaw hehehe ZD Sawltak #zomidaily\nPrevious: Malaysia, Subang Jaya ah innkhat meikanggawp in mi 4 si ~ ZD\nNext: Jesuh ki tuiphumna kuamsungteng Mine siansuah nading Israel in sumbei piaksawmlo ~ TK Lian


url: = Kasih khit ciangin vantung gam tung ding ka hih lam bang ci theih ding ka hi hiam?\nKasih khit ciangin vantung gam tung ding ka hih lam bang ci theih ding ka hi hiam?\nDotna: "Kasih khit ciangin vantung gam tung ding ka hih lam bang ci theih ding ka hi hiam?"\nDawnna: Gupna ngah na hih lam leh nasih khit ciangin vantung gam ngah ding na hih lam na ki thei hiam? Na ki theih ding Pasian in hong deih a hihi. Laisiangtho in “Pasian tapa a um mi khempeuh nuntak tawntung na ngah ding hi ci a, a ki theih na dingin hih thu te note kiangah a hong gelh ka hi hi” (1John. 5:13). Nang pen tu in Pasian mai ah ding a, Pasian in “nang vantung gam ah bang hang in hong lutsak zenzen ding ka hi hiam?” ci a hong dong hi leh, bang ci dawn ding na hi hiam? Na dawn kik na ding na thei kei kha ding hi. Hih bang in na dawng kik ding hi. Pasian in eite hong it a, tawntung nuntakna ih ngah theih na ding in amah in lampi hong hon sak hi. Laisiangtho in hih bangin a gen hi. “Pasian tapa a um mi khempeuh kisia lo a nuntak tawntung na angah theih na dingin Pasian in a tapa khat bek neih sun a hong piak dongin leitung mite a it hi” (John.3:16).\nVantung gam ih ngah theih loh na ding in lam hong khak nate ih theih ding a hihi. Honglam khak nate in hih bang a hihi. Ih mawhna ih khialh nate in Pasian tawh suakta tak a ih ki pawl theih na dingin honglam khak a hihi. Ih luah suk mawhna hangin mawh nei te ih hihi. Ih teel zong a hihi. “Mikhempauh mawh khin uh a hih manin a hong hon khai Pasian tawh ki gam la hi” (Rom. 3:23). Ei leh ei ih ki hon khia zo kei hi. “Pasian hong hehpihna hangin upna tawh gupna ki ngah hi. Eihan ciamna hang hilo hi. Pasian hong piak khong letsong a hihi. Gamtat hoih na hang zong hilo hi. Tua a hih manin kuamah in ki sialhpih thei lo ding uh hi.” (Ephet. 2:8-9). Eite in sihna a thuak ding leh hell sungah a om dingin ih ki lawm hi. “Mawhna thaman in hongpiak pen sihna a hihi” (Rom. 6:23).\nPasian pen siangtho hi. Thuman hi. Mawhna dan thuak sak hi. Ahizong in amah in eite hong it a, mawhmai na ih ngah theih na ding lampi hong hon sak hi. Jesu in “Keimah in lampi ka hi hi. Thuman na leh nuntak na zong ka hihi. Kei hong suang lo in kuamah in pa kiangah a tung kei ding hi” (John.14:6). Jesu pen eite a dingin singlamteh tungah sihna hong thuak hi. “Khazih in mawhnei te a dingin khat vei sihna tawh hong tan zo hi. Thuman lote thuman mi ahih theih na dingin Pasian kiangah hong pai pih hi”(1Peter.3:18) . Jesu pen sihna pan in hongtho to kik zo hi. “ Amah in ih mawhna hangin singlamteh tungah sihna hongthuak a, thuman mi ih hih theih na dingin hong tho kik a hihi” (Rom. 4:25).\nTua a hih manin hong hih dotna pen en pha kik ni. “Kasih khit ciangin Vantung gam ngah ding ka hih lam bangci theih ding ka hi hiam?” Hih bangin na thei thei ding hi. Topa Jesu Khazih um a, sang le cin hotkhiatna na ngah ding hi (Sawltak.16:31). Jesu a sang a a um khempeuh te tungah leh, ama min a um mi khem peuh te tungah , amah in Pasian ta hihna a pia hi” (John.1:12). Tawntung nuntakna pen manngen lo a hong ki pia let songbangin na san ding a hihi. “Pasian ih a khong a hong piak letsong pen ih topa Jesu Khazih hangin tawntung nuntakna a hihi” (Rom. 6:23). Tu mahmah in nangin akicing leh aman nei nuntakna tawh in na nungta thei hi. Jesu in “ A mau te a kicing nuntakna a neih theih na dingin ka hong pai ahi hi” (John. 10:10) a ci hi. Jesu ih hong kamciam na bangin nang pen Pasian tawh vantungah a tawntungin na mang khawm ding hi. Jesu in “Keimah in note a dingin omna ding mun bawl dingin ka pai ding hi. Tua khit ciangin kong pai kik dinga tua ka bawl sa innpi ah note tawh a tawntung mang khawm dingin note ka hong la to ding hi” aci hi. (John. 14:3).\nJesu Khazih pen gumpa in sang a, Pasian kiangpan in mawhmaina na ngah nop leh hih bangin thu na ngen ding hi. Hih thungetna leh a dang thu ngetna hangin gupna na ngah kei ding hi. Jesu Khazih upna hang bek tawh in na mawhna hong ki mai sak ding hi. Hih thungetna pen Pasian um na hih lam ama tungah gen na hi-a, ama hong piak mawhmaina hangin ama tungah lungdam kohna zong ahihi. “Topa aw, keimah in nang kong lang do manin thu khenna a thuak ding ka hihi. A hi zongin Jesu Khazih in ka thuak ding thukhenna teng hong lak khiatsak khin zo hi. Amah ka upna hangin mawhmai sakna angah ding ka hihi. Gupkhiatna ka ngah na dingin amah ka muang hi. Alamdang nong hehpihna leh mawhmaina – tawntung nuntakna letsong hangin lungdam kongko hi! Amen!’’


url: =Tulaai Leitung Thuthang Tuamtuam Updates September 11, 2015 :: ZOMI DAILY\nposted on 12 September 2015 at 7:26 am Lomkholna: Khawmpau, Myanmar, News, World, Zomi\n· Saudi Arabia gam aom Muslim upna aneimi te in Vantung gam zah a angaihsutna mun ahi Muslim Holy City kici Mecca Khuapi sung a om Muslim Biak Innpi khat September 11, 2015 ni US gam a Inn saangpeen Muslim migilo ten aphulkhap nilian in kicim niainiai a mi 87 sisukpah in mi 201 sileh naaitawh liam leh baaisa in om uhhi. Hih mun ah Muslim thu ummi mundang pan thungen ding a pai mi 2million bang omden a Muslim ten amit mahmah un mule uh Vangam tungnung acihliangna uh munzong ahihi.BBC\n· Singapore khuazangbup kiteelpi na ah Singapore gamsaatpa ahi ong nusiakhinsa Mr Lee Kuan Yew I phuatsa PAP- People’s Action Party ten gualzawhna ngah ci in September 11, 2015 ni in Prime Minister Lee Hsein Long Mr Lee Kuan Yew I tapa Upeen in genkhia hi. AFP\n· Cuba gam te in Pope Francis Cuaba gam azin ma ci in thongkia mi numei naupang Pasal kigawm 3,522 tuzawh nai 72 sung khahkhia ding ci in September 11, 2015 ni in taangkokhia uhhi. Hih bang a thongkia te suahtaakna piakna ah Mithat te, Naupang buante leh gambitna apalsatte khahloding cideuh se hi. Hih bang a suahtaakna piakna peen 1959 kum zawh amasa leh atampeen suahtaakna piak ci in gen uhhi. Pope bel maaikaal sung ah vazin ding ci uhhi.VOA\n· Japan gam tuikhan na hang in September 11, 2015 niciang mi 3 in nuntaakna beilawh in mi 25 hingman ci in kumpi lam thuneite in taangkokhia uhhi. Tuaban ah mi 100,000 in inn le lo nusia in bukana kigeelsak ci uhhi. Mencim,tuikhang kithuahthuah laai ahihman in lauhuai laaimawh lo ci in gen uhhi. BBC\nLungdam lua Laai ongsim sak kheempeuh tung ah\nKialhna aom khaak aleh ngaihdam bawm ah maw\nPrevious: ZYA nasep pulakna (11 September 2015)\nNext: Dahpihna: Cin Lian Muang


url: =Malaysia gamsung ah Celcom Network tawlkhatsung siacip :: ZOMI DAILY\nposted on 13 June 2017 at 1:59 pm Lomkholna: Malaysia, News, Sawltak, World\nMalaysia gamsung ah “Mobile Telecommunications Provider” aommasa penpen ahi Celcom te ii Voice Network teng siacip cih kiza hi. Celcom te ii Official Website tungahzong Voice Network pen Malaysia gambup ah ki ngahlo cih pulakna neikhia uhhi.\nCelcom Mobile Telecommunications Provider te’n Statement akhah khiatna ah Mass Network Outage akipat pen tuni Tuesday zingsang 7:00am panin akipan ci uhhi.\nNETWORK DISRUPTIONS :: We regret to inform that there was a network outage this morning starting at 7:00am which has affected incoming and outgoing calls nationwide.\nMalaysia gamsung ah tulaitak Celcom azang khempeuh in Phone tawh midang kisam theilo, alutzong ki ngahlo in Incoming Call leh Outgoing Call avek in siacip cihi.\nTuciangciang Data Services te bangmah sukkhakna neilo kici hi. Celcom SIM Card azangte’n vaithupi aomleh VOIP (voice over internet protocol) ahi WhatsApp, Viber, Facetime, Messenger cihtepan bekin midangte ki hopih theiding hi.\nCelcom tawh akizom ahi WeBe, RedOne, Tunetalk azangte’n zong Voice Network buaina tuak uh cihi.\nZingsang 9:30am hunpawl in Peninsular Malaysia sungteng ah Celcom ki zangkik theipahding ci’n ki tangkokhia a, ahi zongin pawlkhat pen sun 12noon ciangbek in ki ngahkikpanding kici hi.\nRelated: Mobile Phone limzatluat naupangno te paukhia hak\nHih Celcom te ii Voice Network akisiatna pen Network Upgrade abawlna hanghi ci’n Celcom thunei te’n genkhia uhhi.\nMalaysia gamsung ah Mobile Operators tuamtuam ahi Celcom, DiGi, Maxis, uMobile, etc… cihbang in aminthang leh akizangzawdiak tampi aom lakah tulaitak uMobile pen zatnuam leh sumnem kicipian tek hi.\nMobile Operators tuamtuam tepen khatlekhat kidemdem uh a, amawkna in atuamtuam piathei uhhi. Mobile Operator nazatlaitak panin adang Company khatah na laihnopleh ki laihsakthei hi. Ahi zongin SIM Card pen Register akibawlna ID aom kulhamtang sak uhhi. Sawltak #zomidaily\nPrevious: Vondeih Kep Ding – 115 (Dimno’ Pa)\nNext: Singapore ah Kawlgammi innnasem in aomkhat inntungdawn panin tuaksuk in sipah\nAksi Meikhu a kilat simin leitungah siatna lian piang


url: ="Tedim" bangci gelh Ding & "Zomi" in bang ciang Huam | Tongsan\n“Tedim” bangci gelh Ding & “Zomi” in bang ciang Huam\nin Biakna + Ngeina, Featured, Opinion\nTidim, Tiddim maw, Tedim? cih thu net sung ah kikupna tampi omin, kikum ciang bek hi lo-in, i uliante mawhsuanin, ko bawlin,”… ahih lam ngaihsutin nei lo uh,…muh kholhna anei ngiat lo kumpi nasem ulian neih sunsunte’ khutma “ cih ciang ahi zongin, ‘Zomi’ in kuateng, bang ciang huam cih thu tawh, “ Zomi pen Chin State buppi ahuam lungsim tawh Penglam pawi khatin..” ci sawnsawnin azahtaak-huai i mipihte sukha zeel ahih manin hoih nawn lo hi.\n1. A. TIDIM :\nThadote in nidang lai Pu Hau Let khan lai pekin Khuangzang veeng kicihna ah na teeng ngei uh aa, Vansangdim bualtui mah na bulphuhin, ti=tui, dim=bual, Tidim na ci uh hi kici hi. Tuni dong mah Thadote’n “ Tidim ko khua hi” ci liuliau lai uh hi. Ka neulai un TBA huang kiim, (Khuangzang) Sangmangte inn sak teng ah a kulh bawlte uh ki mu thei lai hi. Tua ahih ciangin, ‘Tidim’ zong tangthu guh bul kip anei gige min masa khat ahi hi.\nHih pen Mangkangte’n Annexation of Chin Hills ong hih ding uh ciangin khua min, gam min, mun min, mual min, lui min, a kanna pan-un a mau zaakna tung tawnin hih bangin na ciamteh uh aa, 1889 kumin Tiddim ong la-in, 1891 teh, vuandok khat tawh ong uk aa kipan ‘Tiddim’ ci-in ong uk suak uh hi. Tua hun lai-in Zomi lai thei ki om nai lo-in, ngaihsutna zong kicing nai lo ahih manin ong uk Tote cih bangbangin akimang toto ahi hi. Tua ahih ciangin, office records, documents, correspondence leh gamlimte ah Tiddim na kici aa, Cope Topa-in zong na zang hi. WW ll ciangin, war records, gal thu laibu tuamtuam ki-at khempeuh leh War Memorial-te leh Museum-te dongin ‘Tiddim’ ci-in leitung buppi-in kip takin ciamteh zo hi.\nVansangdim bualtui mah bulphuhin kiphuak hi aa, Pu Gui Mang, Pu Em Do leh a dangin ni taang sung ah ‘ te dimdim’ cihna -in na phuak uh ci-in zong kigen hi. I kheel nop leh ei mau khua min hi. Ki thukim peuh leng i deih bangin khek theih hi. A hih hangin limtakin thu kan photin thu i kikup ding thupi hi. Hih hangin ong sihsan khin i neih sunsun Zomi uliante mawhsakin, “..ngaihsutin nei lo uh,…muh kholhna anei ngiat lo kumpi nasem ulian neih sunsunte khutma “ cih ciang tut pah phengpheng ding hi lo hi.\nin kuateng huam?: Tu ciangdong Zomi definition saan theih diam ki nei nai lo aa, kikup hun ahih manin a nuai aa thute mangngilh loh ding hoih ka sa hi. I pu-i pate Tibet gam pan Kawlgam ong tun uh ciangin Chindwin gun kuam teng ah 6 AD pan kum sawtpi na teeng uh hi. Jo/Yo/Zo petty kingdom, Zo country, Zo petty nation, Zo district i neih lam, Fan Cho 863AD, Sir H Yule 1508 AD, Rev Fr V. Sangermano 1783, Rev.H.Melcolm, Julia Lowell- mipilte-in na ciamteh uh hi. Tua hunin, Tedim, Falam, Haka, Matu, Paletwa, etc. cih om nai lo-in i vekpi ii ‘Zogam’ (kingdom, nation,etc.)ci-in i pupate na teeng khawm uh hi.\nHi bangin Sen mi pil, Mangkang mi pil, Europe gam mipil, Kawl mi pil – Vai gam leh ei Zogam mipil tingtengte in, thu akan dimdem khit uh ciangin “Zomi i cih ciangin kuateng huam hiam?” cih siangtakin ong lak zo uh hi. “ Zomi pen Chin State buppi ahuam lungsim tawh Penglam pawi khatin..” ci-in, hih mipilteng ” penglam” aci ngam Zomi i om lai hi. Tua ‘penglam pawlkhat’ acihte sung ah i Zogam mipil masa khat leh biakna makai masa khat ahi Rev Hau Go zong ong hel lailai hi. Sia Hau Go pen, ‘Khamtung mite khempeuh ZOMI hi’ ci-in mualsuang a phut pa ahi hi.


url: =Zomi ading mapanna tomkim ~ Sia Do Khup :: ZOMI DAILY\nZomi ading mapanna tomkim ~ Sia Do Khup\nposted on 21 September 2019 at 7:43 am Lomkholna: Dokhup, News, Zomi\nI muan Zomi makai khat in “Zomite adingin na mapanna tomkim hong gelh in hong sutuahtuah om hi” hong ci ahih manin tomkim hong gelh ing. Sermon leh interview a ka gente a kitelkhial thei ding mun teng edit bawl a a post zelte hang ahi hi.\n1. 1986 pan tu dong Zomi Zogam it nading la phuak zel ing.\n2. 1990 kim (a kum tel lian nawn lo)in Pu Cin Sian Thang leh Pu Thang Lian Pau ka khua ah hong pai a, ZNC ah na lut pah ing.\n3. 1990 kum ka pianthak a kipan biakna lam tawh Pasian leh Zomite adingin mapang ing.\n4. 1992 pan tuni dong khamtheih a zang Zomi khangnote pattah kipan ing, tu-in tua khangnote biakna leh leitung lamah Dr. dong a tung om ta uh hi.\n5. 914 ah kigawm theih nading, thu sung dingin makaite hong sehna tawh Tedim ah sun hun khat leh nitak hun khat zang ing.\n6. 914 ah kigawm nading Tahan Zolun ah laihawm ding ka copy sak lai-un nasem makaipa in “No hih 914 lai na hawm sawm uh kumpi in gammi-in hong ciamteh kei leh bang cih ding” hong ci ahih manin “Zomi cih man a hong thah uh leh zong sih ding kizo hi ung” ci ing.\n7. 914 thugen dingin Hakha ah i ulian teng kiang kuaman mai-ngap phalo ihiam Hakha pai dingin kei hong kisawl a ZYA khangnote tawh ei mawtaw mah zangin va pai ung. Lotdaw pupi Hau Khen ten ka gen uh leh maisan sain kikhen ung. CCF pawlpi ah zong gen thei ung.\n8. Kawlzang pan ZCD MP khat i ngah nadingin Galilee Biakinn tualah makaite hong seh bangin thugenna nei ing.\n9. Singgialzang ah ZCD phutin ei mawtaw mah tawh va pai ung, ka pute baang tungah ZCD signboard va suang ung.\n10. ZCD ten MP a ngah theih nadingin Zolen ah ei mawtaw mah tawh va paipih ing.\n11. Sia Pau inn a kihal lai-in “LAMKA BUAINA LEH JESU” cih thulu tawh kilem nading lai gelh ing.\n12. Lamka crusade panin “Nupite, ei inn hal ding hilo, i gam adingin khitui tawh thungen zaw ding” ci-in itna tawh thuhilh ka hih manin hong sang siam uh hi.\n13. 2015 Mencim leh tuikhang dongtuah lai-in Zogam khuapi khuata ah Topa hong piak mawtaw tegel ahi zongin Cycle leh khe mahmah tawh ahi zongin i sanggamte huhna puak kawikawi ing.\n14. Kawlgam ZYA kiphuat cil lai-in innvak ngiatin ZYA ah i kipawl loh phamawh cih thu gen kawmin makai masa teng tawh fund zongin innvak ciatciat ung. Tuciang dong mah ko ang-ip sawkin na pia zel ung. Tonzang leh khua pawlkhat ah crusade bawl kawmin ZYA phut kawikawi ung.\nTu in ka kum zong tam toto ta a, minam vai ka sepna om sunsun lah hawmthawhna vive ahih manin pilna siamna neite sep dingin ka koih thei ta a, amau ka muang hi.\nAhi zongin kei ading a, a nuntakna hong pia Topa Jesu adingin bel ka nuntakna a bei dong ka sem ding a, ka laitah laitak in zong “Topa Jesu sang un” ci kawmin ka si ding hi. Lungdam, Lai at: Khuata mipa (Langh Do Khup)\nPrevious: Zomi leh Makai ~ Cin Khaw Mung\nNext: ZAM Thupuak :: 22 Sep 19 (Contact ki ngahlo pawlkhat)\nLangh E Kham says\n24 September 2019 at 1:49 am\nAmen.Na hih theih zah na hanciamnate thupi lua ei Sia aw.Nang bang dan mi 5 bek om lehang zong Zomi sung bel kilamdang mah2 in ciei.\nMuh ciil Melbourne – 9 ~ Hau Za Cin\nKilawmzaw leh kilawm ~ Dr. Ngul Khan Pau\nZapi tepna pan na kikham zawhleh\nTuni Zangkong Ah (05 September 2015)


url: =Malaysia Mid Valley ah leikhat kicim in 1 si, 5 liam, 1 akhe tankhiat kul ~ ZD :: ZOMI DAILY\nposted on 30 November 2016 at 8:55 pm Lomkholna: Malaysia, News, Sawltak, World\nMalaysia, Kuala Lumpur sung Mid Valley Megamall gei ah tuni in leikhat kicim a, nasem khatpa ii akhe aphual ah tankhiatkul cih NST pan kiza hi. Tua akicim leipen mite lamkantheih nadingin lamzikpi tungah akibawl Pedestrian Bridge hi a, KL Eco City gei ah tuni nitak 3:30pm hunpawl in akicim ahihi. Aphual ah akhe akitan banah adang nasem khatzong si in, adang mi 5 zong liamgawp uh cihi.\nHih akilamsan laitak lei kicipna panin Construction nasemkhat akhe awkcip a, ami asuahtaktheih nading in aphual ah akhe tankhiat kul cimawk hi.\nTua akhe a awkcippa pen Pakistan gammi Rais Anjum kici minnei khat hi a, kum 23 aphapan khat ahihi.\nA tuahsiapa ii alawmte khatin agenkhiatna ah Rais Anjum pen hih lei akicip laitak in Forklift akici khutbom mawtaw ihcihte ahawl laitak cihi. Lei kicip atheih ciangin amahzong taikhiatsawm himahleh lapzolo in a awkcipkha citciat cihi.\nLei akicip ciangin leikisia vanteng leh Forklift tengin akhe tungah vutsukkha i awkcip hi. Nai 4 sungbang a awkcip khitciangin atung ah akithuap vanteng hepkhiatdingpen giklua ahih manin ahun saupi lading cimawk hi. Tuakawmkal ah atuahsiapa pen asi tam luangkhia luata ahih manin ahonkhiading in zato pan hongpai Paramedics te’nzong cihnading theipaklo uhhi.\nAnunung ah atuahsiapa asihlohding thupi cihtawh teelzawkding lampidang omlo ahih manin, akhe tatsak in honkhia uh cihi.\nAkhe atankhit uhciang in Universiti Malaya Medical Centre (UMMC) ah ki puaksuak cihi.\nVideo Clip anuai ah asianloh hangin ki enthei hi.\nRelated: Malaysia khuasung mawtaw Accident, mi 4 si, 1 liamgawp\nHih tuahsiatna apian laitak in Construction Workers tepen sun an ne in akhawl laitak uh hi a, akilamsan Pedestrian Bridge nuai ah akhawl uh ahihi. Adang nasem khatzong si cih kiza a, tualo nasem mi 5 zong liam ahih manin UMMC zato mahah kipuak cih kiza hi. ZD Sawltak #zomidaily\nPrevious: Brazilian Football Team te tuanna tuahsia, mi 70 valsi ~ TK Lian\nNext: Russia in Syria ah dongtuakte huhna dingin vanleng sawl ~ TK Lian


url: =Tedim Sialtang Tuinaak :: ZOMI DAILY\nposted on 25 March 2018 at 7:23 pm Lomkholna: News, Tedim, Zomi\nSialtang tuinaak pen tuipi pan a sanna pi 7000′ in kiciamteh hi. Saimual pen pi 6500′ sang in, Sezang pi 6000′ sang aa Tedim pi 5667′ sang hi.\nTedim khuami/khuapa te tui neek pen mualdawn sang mahmah pan a kila a hihna tawh kizui in kiniam khiat theilo in, ki phasak pianpah hi hangh.\nSialtang tui pen vot kilkel leh siangtho sinsen a hihman in tua tui a dawnkha Tedim khuami te zong a mel uh siangtho deuh in, thusim zong neise lo uh hi.Tua ziak in mite in Tedim te kamsiamlo cise uh hi.\nTedim te’n thuman siangtho tak in gen zaw uh aa, mi cipeuh kamkhumpia zelzul nuam selo uh hi. Sialtang tui votkikel in i lungsim hong siangtho sak bek hilo in,thuman hong gen sak lai mawk hi.\nHih kong post uh foto pen tuilaitak a ki bawlsan Sialtang tuinaak behlap na ding tui pipe ahi hi. A ki teisak mipawl khat ten tui pipe takpi vandawn ah khai ci’n hong nuihsan in hong nehpik kha thei ding uh hi.\nBudget om zihziah tawh kibawl hilo in, mipite a ding tha le ngal suk in a hoih pen ding leh sauvei kimang pen ding geelna tawh kisem ahi hi.\nMore: Sialtang Tui lakna thu ~ Tual Khaw Mang @ Mangtal\nZogam leitang pen khauhlo a hihman in leinuai ah phum leng tuuk ciang mencim in kisia pah ding hi. Tua ziak in mualdawn pan hong phul khia Zodamtui/Sialtang tui pen a sangna munmah ki zui sak ahi hi. Tedim Municipal\nPrevious: Kuppihna: Mindat Paina ~ Khupkhan Thang\nNext: Kuala Lumpur pan Kuching azuan vanleng sungah Passenger khat si\nNumei te cidamna velcianna “Womens’ Health Screening” ki neiding


url: =Zomi Numeite in Pasalte Bangci Phaak Theih Ding. Dr. Tg. Hau Za Cin - Laibu Saal\nHome > Thuluui/Articles > Zomi Numeite in Pasalte Bangci Phaak Theih Ding. Dr. Tg. Hau Za Cin\nZomi Numeite in Pasalte Bangci Phaak Theih Ding. Dr. Tg. Hau Za Cin\nZomi Numeite in Pasalte Bangci Phaak Theih Ding\nAgelh - Dr. Tg. Hau Za Cin\nPhoto : A (2) veina Zomi Numei Seminar\n5th November, 2016 TBC-Y Yangon, Myanmar\n“An invasion of armies can be resisted, but not an idea whose time has come!”\nDeihsakna lianpi tawh Florida Zomi Innkuan (FZIUSA)-te’ kumnga cin’na laibu sungah thului khat gelh thei dinga ‘hunpha’ ka ngah manin ka lungdam hi. Ahi zongin USA pen ka mit tawh ka muh nai loh, ka khe tawh ka sik nai loh, a huih siang leh McDonald zong a ciam kha nai lo ka hih manin tua gam tung sate’ lunglutna leh thupi simte ka thei kei hi. Bang kisam-a, bang sep tuak hiam cih zong ka thei kei hi. Ahi zongin numeite laptohna ding kisam sa hi ding uh hi, ci-in hih thulu hong piaksa uh ka siam bangin k’ong at hi.\nZomite gen loh mikangte mahmah zong numei tawh kisai ngaihsutna kibang lo ding hi. Zomi teekteek zong India leh Kawlgam teengte’ ngaihsutna kibang lo ding a, inn ngakte leh gam kuante’ lungsim zong kibang lo ding hi. Tua hi-a, i kikup ding thulu zong hong lamente lamet bangin ka gelh theih loh ding ka lau mahmah hi.\nNumeite’ din’mun gen ding i hih manin numeite i muh dan, i koihna ciang, i pattah dan leh suahtakna i piak zah zong kibang lo hi cih thei masa ni. Tua ahih manin koi ciangah logi khung-a, koi ciangah gamgi bawl-a, koi ciangah bantan ding cih ka buai hi. Zomi numei innlum nusia-a leitung gam tuamtuam-ah a kithehthaangte zong i khual kul lailai! Bangbang hi leh i thulu — Zomi Numeite in pasalte bangci phak theih ding — cih pen durbin tawh en pak leeng Numeite niam zaw-a, pasalte sang zaw takpi hiam? Ciik tak-in ngaihsun kik dih ni. Numeite in pasalte hong pha lo takpi uh hiam? Ahih kei leh hong phak theih nading uh suahtakna i pia hiam? Bang-ah hong pha lo uh hiam — tate pattah dan-ah maw, innkuan sung kepna-ah maw; ahih kei leh kipawlna khat peuh makaihna-ah? Ahih kei leh annhuan, kuangsawp, puansawp, tuitawi ...? Leitung pilna siamna sinna ah maw, biakna zuihna ah maw, ahih kei leh sum leh pai zon’nna-ah? Bang-ah hong pha lo uh hiam. Bang hanga hong phalo uh hiam. Hong pha thei taktak ding uh hiam, kipattahna tawh a piang thei thu ahi hiam?\nHong pha lo takpi uh ahih leh a khuak uh neu zaw cihna hiam? Ahih kei leh thuak hat lo lua uh hiam, ahih kei lai leh kuhkalna kisam uh hiam. Thadah lua maw? I pattahtah hangin mi pha thei lo-in, gual ban zo lo uh hiam? Buhsih leh aksa tawh vaka, huihsiang tawh i nun’taaksak hangin, singno tui a kibuahbuah hang-a a khang theilo tawh kibang uh hiam, guai! I khialhna a om kha hiam, enkik kawm-in bangci sep ding cih tomno-in kikum dih ni.\nI. I pattah loh man hi:\nKei’ muhna-ah Zomi numeite in Zomi pasalte pha lo hi lo hi. Pha lua thamtham uh hi. Pasalte'n hong phaakna dingin pantah lo zaw hi hang! Pasalte huaiham lua hang-a numeite pantah lo hi hang, ka ci nuam hi. Bang hangin maw? Pasal’ tun’na ciang a tun’ theihna ding uh hun, sum, pilna pia lo hi hang. Nu leh pa te’n tapate a pattah zah-in tanu pantah nailo hang-a, tua manin i Zomi nam sungah numeite’ din’mun, pasalte’ din’mun sangin niam zaw lai hi. Daniel pen a lawmte tawh a kibangin pilna kisinsak-a, a kikim-in na kiseemsak-a, a thuzaak uh kibanga, a siamding uh kibang-a, pilna sangah tutna kibang ah kitusak-a, tua zawh ciangin a siamna uh ki-en-a, a siam zawkna kimu pah hi. I Zomi numeite zong tua bangin i pantah hiam. A kipattah zawh ciangin pasalte tun’na ciang a tung uh hiam? Numei engineer, doctor, mechanic, artist, politician, leader, enterpriser, etc. tampi om hi.\nPasalte pen numeite sang angsung theizaw hi hang. Unau lakah sum leh paai haksat ciang, pasal sang kikahsak masa zaw hi. Pasal kiteel masa -, numei in zui pan hi. Bang hangin maw? Innluah ding ahih man (numei pen pasal nei ding hi ve’n!!). Lamdang lo hi.\nNurse seem ding, naupaai ding leh anhuan ding bek-a numei ngaihsutna lungsim Zomite lakah lianlai ahih manin numeite kinunungsak den hi. Anneek ding ciangin pasal in ne masa, numei in zom; niangtui dawn masa, numei in zom. Sangkah masa, numei in zom. Biakinn sungah zong pasalte'n hun zang masa, numei in zom (hun awng a om leh). 'Pasal masa, numei in zom' cih hi den hi. Jesu hun lai bang zezen hi. Numei leh naupang simloh mihing tulnga cihte pawl bang in. Tua pen kum tulnih beisa hun hi! Tuhun ciang Mikangte’n 'ladies first' cih nei uh-a, ‘numei masa un’ cihna hi. Mipi om khopna munte-ah a hatlo zaw numei leh naupang te masak zeel uh hi. Tua pen Zomite in zong thei ta-in (tu naai diak pan) mipi anneek khop ciangin nute in a tate uh an na pia masa ta uh hi.\nPasal zah mah in innsung neek leh taek, sum leh paei zong zong thei, innkuan vak thei dingin numeite i pattah hun hi.\nII. Pasalte'n lungsim kheek ding kisam ta:\nLungdamna thu i zaak ma, i zaak zawh, Cope leh Carson-te hong pattah zawh pekpek pan tuni dongin Zomi pasalte in ‘kipasalsak’ taka taptung pan taiteh tawh vai hawm nuam a sate hi hang. Numeite’ gen peuhpeuh thupi sim’lote hi hang — “numei’ thu leh sialpi ki-in kilaam ngei lo hi” ci-a ‘mittaw sialkhau let’ tentante hi hang. Numei in innsung a vaihawm siam zawk hangin pasal’ thuthu tawh a paisak vanvante hi hang. Zi zo lo cih pen i thangpaihna lian peen khat hi-a, gual lelhna lian peen leh lawm leh gual mai-ah maizumna-in kituat hi.\nTuma kum sawmnih hun khawng panin numeite zong pilna sin hun kipia ta-a, pasal te in a lungsim uh liansak ta-a, a khuamuhna uh a liat tawh kiton-in numeite it bawl ta uh hi. Tua manin numei zong pilna sin khuan kipia ta-a, tu khangthakte, zong hong pil ta uh hi. Nupa zong, a numei a pil zawk-a, a hau zaw innsung pan ahi phial zongin — Kei pilzaw ing, kei hauzaw ing, kei siamzaw ing — cih lungsim kisuan’na (false pride) nei nawn lo uh hi. Tua bang hunte millenium masa hi-a, tu millenium thak-ah tua bang om nawn lo hi. Leitung kiuli thupiang thei ta uh-a, a khut vuah TV remote tawi-in BBC, CNN, HBO, Movies, local channel meek ziauziau ta uh hi. Numeite a kisimmawh hun bei ta-a, numei kihisak leenlaan cihte om nawn lo hi. Pasian’ thu hang maw, leitung pilna khan’na hang?\nIII. Leitung khempeuh mitsuan hun hita:\nPasian’ mit in vantung panin leitung khempeuh en kawi kawi-a, a hoih leh hoih lo, a sia a pha, mi hoih leh mi sia a kibangin mu khin hi, cih i thei hi. Leitung pen khuata bangin kiu khat thupiang kiu khat pan a nainaiin kithei ziauziau ta ahih manin hong toi mahmah ta hi. Nidangin Zomi khua khat leh khua khat kikal kigamla lo napi kihawh ding hamsa-a, nun’tak dan kimuhna tawm hamsa hi. Pute zukholh ding bek zong nasep ding tam luat manin kipai meengmeeng thei lo uh hi. Sih leh nat zong kiveh tuah zo lo-in, a luhawm cianga kidelh pan zong tam zaw ding hi. Tua manin amau’ khuaciat gamtat dan pen a hoih peen hi pah-a, a hoih zaw a om phial zongin thei lo, mu lo hi.\nZi leh pasal zon’na-ah zong khua khat sung pan zon’ hi pah lel-a, nisim lokuan khawm, nitak ciang kihawh-in, kikhawl den uh ahih manin misia, mipha kithei uh-a, kiteen’ hamsa lo hi. Mo hoih, maak hoih a kigen ciangin zong, nu leh pa thumang, nasep hat leh thanuam, cidam, thatang lian leh phatuam ngai ci-in tehna (a kigelh hilo) om-a, amau’ gamtatna ciangah a pil peente mah na kila masa hamtang uh hi. Neih leh lam ki-en napi a masa in koih tuan lo uh hi. Meel hoihna zong ki-en-a, ahi zongin thupi peen-in kituat lo hi. “Meel hoih ningzu kidawn thei lo” kici lel hi. Mo ding, maak ding zon’ ciangin na kidawm mahmah uh-a, tuhun ciangin zong tua tehna (value system)-te kip lai veve hi.\nTuhun ciang Zomite in leitung khempeuh holh-in tuancil ta hang-a, Lenmual dawn pan gal et bangin kimu ta hi. Tua banga zinkhia thei lote in zong Vaphual tungah tuang a gamhawl i hih loh hangin i tutna pan TV hong-in mun tuamtuam thupiang kithei-a, thukizaakna-ah misiam, mipilte’ lai gelh i taptung ah kisim thei ta hi. Tua manin ngaihsutna zong hong zai ta-in mitmuh zong khuasung khat bek hi nawn lo-a, leitung bup hi ta hi. Tua pen nakpi tak-a i khan’toh zeel nading, leitung mitsuan kawm-in i kalsuan zeel nading hi ta hi. Ahi zongin leitung paidanah a hoih om-a, a hoih lo zong om veve hi. Namdangte’gamtatna sangin Zomite’ gamtat dan a hoih zaw om-a, namdangte gamtat dan i zuih ding a hoih zong om hi. Sia S.T. Hau Go in “Bangci gamtat ding” cih a gelhna sungah:\nA lui khempeuh sia kim lo-a,\nA thak khempeuh hoih kim lo hi.\nA lui lak pan a sia nolh-in,\nA thak lak pan a pha teng leeng....\nna ci hi. Tua mah bangin thukizakna tuamtuam pan i theih thute, a hoih teng-in a sia pai leeng, Zomi numeite zong pasal tawh liangko kim-in i koih thei dinga, a phaak zawhna ciang vuah i laamto thei ding hi. Ahi zongin i theih ding khat pen, pasal’ hih theih khempeuh numei in hih kim thei ngeingei lo ding hi!\nIV. Zomi Numeite’ thupina:\nLeitung bup i et ciangin nupa kikhenna tam mahmah hi. Sweeden gam-ah za-ah sawmli kiteeng loin ta nei uh-a, tua zah mah a kiteen’ uh hangin kikhen uh hi. US gam zong nupa kikhen tamna gam hi-a, numei kipattahna gam zong hi. Zomite pen kiteen’ zawh cianga kimawk khen niipneepte hi lo hang-a. innkuan ki-it tak, inkuan kingai tak leh inkuan kilem tak-a nungta diamdiamte hi hang. Hawmsiam nungta, nebum si ci-in a nei lo zaw ki-en hi hang. Kikhoi hi hang. Kivaan hi hang. Tua pen i paunak-ah zong i neihsa hi. Hih thu-ah leitung in hong paakta hi. Zomi numeite pen thupi hi. Tua manin ‘numei khat bek inn suang zo, pasal khat bek inn suang zo lo’ upate in na ci uh hi. Pasal in zi deih kik pah-a, numei in tate tulpih uh hi. Zomi numeite’ thupina tua hi. Zolia mah deih ing, a kicihna tua hang hi.\nI thulu panin ka gennop pen ahih leh Zomi numeite pen itna nei, sia leh pha thei, a pil, a siam hi uh-a, ahi zongin pasalte in i pattah ding zah-in pantah lo hi hang. (Hih pen i ut loh hi lo, i neih leh lam in cin nai lo, economic strain kihi lai hi.). Pantah lehang pasalte zah-in, innsung keem thei ding, innkuan vak zo ding, khuasung vaihawm zo ding, gam khat vaihawm zo ding uh hi. Thukhen thei ding, mailam khual-in; a thak lak-ah a hoih teng thei-in, a lui lak pan a sia nolh thei ding uh hi. Tua bang hong pian’ nadingin pasalte in i khanglui ngaihsutna pawlkhat i kheek kisam ta hi. Numei zong pasal mah bangin suahtakna i piak nak leh pasalte tun’na ciang hong tung ding uh-a, pasal hong pha to pah ding uh hi. Zomi numeite maw, a sawmna vanglak vuah pasal sangin pasal zaw uh a’i ve!\n[Hil lai, 25 JUL 05 MON ni-in kingah hi.]\nPage 106 of 200.\nItem Reviewed: Zomi Numeite in Pasalte Bangci Phaak Theih Ding. Dr. Tg. Hau Za Cin Description: Rating: 5 Reviewed By: Cinpu Zomi


url: =The Asham ~ Dim Lun Zam :: ZOMI DAILY\nposted on 15 February 2018 at 10:21 pm Lomkholna: Biakna, Dimlunzam, News\nSiapa in singkuang pi nung khat ah ki khol laizial tampi ki koih na mun ah a hong lutpih hi. Khat hong lakhia in, sabuai tungah hong phah hi.\n“Hih pen Isaiah Lai Siangtho ahi ve.tua khit teh ” ci in Isaiah 53 sung a, Messiah ahong sih na ding gen kholhna” amuh dong in paulo in adaidide hi.\nA Hebrew kam in alaite khutme tawh kawk kawm sa in hong sim khia ziah ziah hi.\n“Amah pen Topa in a ki suk zan ding, haksatna athuak ding adeihna om hi, ahang pen, ama nuntakna pen mawh thoihna dingin ahong ki piakhia nuam ahihi. Taanglai in, biakpiakna tautunga, aki piakhiate lakah, nam khat pen ASHAM kici hi. Tua ASHAM cih pen mawh thoihna/ kisuanna biakpiakna( guilt offering) ki ci hi. Tua biakpiakna i piak ciangin i ki sungsiatna ki suanna teng hong ki lakkhiat sak hi.”\n“Tua ahih leh ASHAM cih teh kisuanna biakpiakna, hi ve.”\n“Hi mah hi, ahi zongin adeihna namkhat om lai hi, tua pen ” ki suanna/ ki sungsiatna” zong hipah hi.”\n“Aw hi maw, mawhna kisuanna leh mawhna kisuanna biakpiakna a hi ve maw. Ahih hang hi gel ton khawm thei sa keng. Ki tukalh mate.”\n“Hi mah hi. Ahihhangin, ton khawm hi. Mawh kisuanna biakpiakna bek in mawhna i kisuan na teng hong lak khiat sak thei bek hi.” “Isaiah in, Messiah in eite mawhna taang ding in, hong liam, hong ki dawt, hong ki satzan hi ci a, Hebrews Lai Siangtho in na gen beh in,Messiah nuntakna pen ASHAMahong suak hi aci hi. Alamdang mah mah khat ah, hih kammal pen Siampi laibu sungah, mawh thoihna abawl uh ciangin mawhmai na dingin ganhing khat siampi pa in biakpiakna aneih pen ASHAM mah ki ci hi. Sagoh biakpiakna a kizang tuno pen leh Messiah pen ASHAM hong hi a, ASHAM zong Messiah mah hi pah hi.”\n“Tua ahih manin amah pen eite mawhna hong lak khiat sak bek hi lo in, Messiah mah mah mawhna ahong suak hiau hi mawk maw.”\n“Hi lua hi. ” Tun Singlamteh na et ciangin, Asham ahi mawhthoihna bek mu non kenla, tu in mawhna aki khai in mu ta in.”\n“Mawhna, ngiat Singlamteh tung akikhai ahi ve,”\n“Nang mawhna pen Singkhuamtung ki khen cip khin zo hi. Messiah pen ASHAM hi a, ASHAM SI KHIN ZO HI, na mawhna zong si khin zo hi. Na ki suanna teng, na maizum na teng, na ki khelnop a na hih kik teitei teng, si khinzo hi. Avekpi un si khin zo a, manzo in, atawntungin, a ki zozo ahi ta hi,”\nThe mission: Na mawh kik kikna, na maizumna, na ki suanna khempeuh ama kiangah paipih in, nang a ding a ASHAM a hong hi pa kiang ah avek inatontung in pia khin in.\nIsaiah 53: 7_11; 2Corinthians 5: 21, Johnathan Cahn day 43, Dim Lun Zam\nPrevious: Vondeih Kep Ding – 134 (Dimno’ Pa)\nNext: Italy meileng lampi tungah akiasuk naupangno khat ahunlap in ki honkhiathei


url: =Apahtak huai Zomi lasa siam Lia Suihlun ~ Zingsol :: ZOMI DAILY\n#Ah beisa kha 4/5 Kim pawl in “Khan Tawn Mun” cih la album honghawm khia ahi Lasa Siam Lia Suihlun in huhna pawlkhat pia cihthu kiza hi.\n#”Khan Tawn Mun” cih lakhui pan ah ngah sum leh pai te tawh ah-nuai aa dan in huhna pia hi.\n1. Tedim Zato pi ah Oxygen made in USA ah nu leh ah pa’ min tawh pia\n2.Tonzang gamke/Anlun khua zato ah Solar tawh mei zat theihding in vaihawm sak\n3. Kalaymyo kim Kan Mah Kyi khua aa S/M Don Ngaih Vung Mission sepna ah700000 bei-in tuikhuk khat lam sak\n4. Tualo adang naupang kepna mun 5 ah Laibu Dozen 200 kim leh laikung sum cian lai tawh ah kingah zo zahzah pia\n5. Antang tawm khat piakhia hi.\nLasa Siam U Suihlun tawh Zingsol tanu te kiho na kong suaksak uh hi.\nQ;ZS, Hello U Suihlun, dammaw ?\nAns;SL, Dam mah ing e Pasian’ hehpihna tawh…\n#Q;ZS, Na khui bawlna tawh ih mi pih te ading huhna piakhia cih za ung tua tawh ki sai thu hong dong nuam ung, a ki ngah dia ?\n#Ans;Sl, Ngah lua e, hong dong lua vo he he\n#Q; ZS, Hih na khui “Khan Tawn Mun” bang hun a ki pan a, bang tan sawt, koi ci hawm khia na hiam?\n#Ans;Sl, Gen thei mah ning hih ‘Khan Tawn Mun” ka kipat a ki pan ka hawmkhiat dong pen kum 3 bang sawt ing. Khui pen leitungbup Zomi te om na khempeuh phial ah hawmkhia zo ing.\n#Q;ZS, Khua leh tui phattuamna ding hih na khui bawlna pan nasep khiatna vai nong pulak thei dia?\n#Ans;Sl, Khua leh tui phattuam nading cih tawh kisai bel , US ah ih om hang ih khua ih tui a ding kisem zo mahmah lo, khui ka bawl ding ciang thu deih tak ngen in, Topa aw hih khui ka hawm ciang in ka mipih te ading hih khui man tawh na khat peuhpeuh sem nuam ing cih thu kanget hi,Pasian in ka thu nget na hong dawng in kei lam et na sang zong a tam zaw tha hong kipia cih ding hi, tua pan ka sum ngah sun teng tawh Pasian tung ka kamciam a sem khia masa hi ing.\n#Q;ZS, La khui bang zah bang na bawl khin aa?\n#Ans;Sl, La khui pen ka unau teng ka kim lai uh “Sower Sister” min tawh\n“A Gam leh A dik Na” , khui thum dong na bawl ung. Tua khit teh Malaysia ah ka U Mang tawh “Sen lai Ni” cih na bawl ung. Tua lo bel mi khui te ah kihel kawi kawi na om. Hih “Khan Tawn Mun” pen kei kia aa album ka bawl masak na hi.\n#Q;ZS, Mai lam ah la tawh kisai bangdan geelna, ngimna na nei aa?\n#Ans;Sl, Nei mah ing,Topa’n ka geelna hong tangtung sak leh Zomi te lak ah a kibawl ngei nai lo khat bawl ding thu ka nget laitak hi.\n#Q;ZS, Zomi te tung na gen nop a om leh nong gen thei dia?\n#Ans;Sl, Ka gen nop pen tam lua he he.\nA masa in Zomi a hong bawl Pasian tung lungdam masa ing. Hih ka khui bawl ka kipat nading sum leh pai hong huh zomi ta te mah hi. Ka la khum pan ka hawmkhiat dong hong huh hong pan pih video, music aa kipan a neng a tawng hong huh Zomi te mah hi, lungdam mahmah ing. Khui ka hawmkhiat taktak ciang a munmun pan Zomi Innkuan makai te, biakna makai, lawm leh gual a kua mapeuh in nong huh manun ka ut mahmah khat khui man tawh hong semkhia sakzo na hih manun a munmun a om Zomi te tung lungdam pha diak ing.\nKhui tam mahmah kawm kal, sum leh pai haksat mahmah kawm kal ah “Suihlun khui”cih tawh hong lei sak in tha hong pia zomi te tungah ka lungdam mahmah hi. Topa’n Zomi te thupha hong pia hen. Tua banah mai lam ah zong hih bangin i mipih te ading sep zawh nading ka thunget na lian pi ahih manin, khat peuhpeuh i sepna te ah tha hong pia lai un, cih hong thum nuam ing.\nQ;ZS, Zomi music lam thapiak nopna leh khui zuak dan nang muhna nong gen thei dia?\nAns;Sl, Zomi sung lasa te tuciangciang lasak tawh kivak om nai lo hi. A hih hang lungkia kei ni. Mai lam ah tampi hong hoih ding um ing. I sepna peuhah citak ni. Topa’ hong piak talen Pasian ading leh i mipih te ading in zang ni. Khui khat peuhpeuh i bawl ciang ei ading bek hilo in hong lei ding te ading zong ngaihsut sak in a hoih thei pen mah in bawl leng i mipih te in zong tha hong pia mahmah uh hi. Kei’ omna US lam ah kei’ muhna tawm hong gen ning.\nA kua mah peuh na a sep tek kul, khui ngaih man hun ding omlo kawm kal pan hong lei sak tantan uh hi-in a lungdam huai zaw hi. Khui pen kal khat a a thak khat ta hong om zawzen ciang hih lam zong haksa kisa mahmah mai a hih ciang, khui hawm ding peuh in zong tawm khat ta bang ki ngak bawl in hawm leng kikhawng zaw-in um ing. Lasa te zong i bawl veve quality hoih thei thei in bawl leng Zomi sung music hong khangto mahmah ding cih kei’ muhna hi. Gen khialh om leh hong mai sak un.\nQ;ZS, Na nuntak sung na ut penpen khat nong gen thei dia ?\nAns;Sl. Leitung ah khang nih ki nungta loding a hih teh ka nuntak sungin mi te’ phattuamna bawl zo ding cih ka ut pen leh ka thungetna bulpi hi.\nThudong leh Thukan\nCS Mung and Cing Van Kim\nSource: Zingsol Page\nPrevious: Gam ki-ukzia leh Zomite’ mailam ~ Thangboi\nNext: Malaysia Ampang Hospital mai ah mihon 80 bang kitawng in buaigawp


url: =Pa Pasian bawng ankuang sungah ~ Mang Khup :: ZOMI DAILY\nposted on 19 December 2014 at 7:11 am Lomkholna: Article, Biakna, Christmas, Mangkhup\nPa Pasian bawng ankuang sungah (God the Father in a Manger) ~ Mang Khup\nIsaiah 9:6 ∞ Mate 1:21 “Bang hang hiam cih leh eite adingin naungek khat hong suak a, eite tungah tapa khat hong kipia hi; ama liangko tungah ukna om dinga, ama min pen “Lamdang, Thulakpa, Vanglian Pasian, Tawntung Pa, Nopsakna Kumpi kici ding hi” “Amah in tapa a nei ding hi. Tua tapa in ama mipawlte’ mawhnate sung pan a gumkhia ding ahih ciangin a min Jesu na phuak ding hi,” ci-in a hilh hi.”\nA lamdang mahmah, vang liatna khempeuh a nei, na khempeuh ahih thei, hun khat sungin mun khempeuh ah a om thei, ei mihingte tawh a ki teh theilo, a ut bangbang a, a piang thei, Pasian hong suah nading tawh kisai-in,tangtawng pek panin mi mawhte tankhia dingin hong suak ding hi, ci-in kamsangte’ tungtawn in na gen khol zo hi.(Mikah 5:2) Pasian leh mite kikal ah Pasian zia theihtheih nadingin Israel minam khat Pasianin na tel hi.\nAbraham hun pan kipanin Pasian’ zia Israel te’n na tel mahmah uh a, kua hiam cih zong na thei uh hi. Israelte Canaan gam a lut ma in a khang tawntunga, a mang ngilh het loh ding leh naungek khat a pau theih cil in, a kammal lawh masak pen ding leh a sih ciangin a husan nunung pen ah a lawh pel mawh ding, talsuan leh khut buh a kipan, khuam tungah gelhin nisim a, a lawh den ding “Shema” zong Israelte leh eite aading a thupi pen ahi hi.\nTua Pasian pen a min taktak a theih loh uh hangin, a thupina leh a sep zia tungtawnin min tuamtuam tawh na vawh uh hi. A theih tangna bulpi khat ah Yahweh,/Jehovah ci-in na lo uh a, tua pen Amah leh Amah a om Pasian(The One Who is The Self-Existent One) a cihna ahi hi. Israel te’ tangthu leh Pasian tawh ki sai a theihna uh ah, tua Jehovah Pasian khat bek mah thei in um uh hi.\nHih hong suak ding naungek pianzia theihna telna thupi mahmah ahih manin Hosea tungah Pasian in,” Ka mite in kei hong theilo ahih manin ka susia ding hi. No siampite in kei nong theih nading uh nial na hih man un, ka siampi dingin kong deih nawn kei a, na tate uh zong siampi-in ka zang kei ding hi.”(Hosea 4:6) na ci hi. Tua ahih manin hih hong suak naungek ih theih ih up zia tawh ki zui-in Tawntung nuntak nading lampi kizom pai suak pah ding hi.\n1. Thuciam Lui ah Pasian Khat bek(Jehovah) hong suak ding cih ki gen khol:\nIsrael mite Igypt gam pan Canaan gam zuan in a pai khiat zawh uh kum 39 acin kum pan kipan, Canaan gam a lut madeuh kum khat sungin Moses ii kam vaikhak leh a mangngilh het loh ding thu vaikhak nunung pente’lakah a thupi pen in,” ……Topa I Pasian in Topa khat bek ahi hi;….”(Thuhilh kikna 6:4) Tua Yahweh pen a min lawh tangna(Common Name) hi a, tualo a min dangdangte pen a mau mun leh hun ciat a, a sep zia tawh kisai a, a piak uh(generic name) ahi hi.\nGentehna in, Abraham tungah a tapa biak piak nading a nget laitakin a tapa taang dingin TOPA (Jehovah)in Tuutal khat na pia ahih manin Topa in hong sikpa(The Lord is our Provider) a cihna uh Jehovah Jireh na ci uh hi. Tua bangin a gal zawhna, a dam sakna a kipan a tuamtuam te ah a min tapna na pia uh a, up pa pen Jehovah ci a, a ciapteh uh khat bek mah ahi hi.\nAbraham, Moses te a kipan Pasian’ sathau nilh kamsangte khempeuh in Pasian khat bek ahihna kawkin tua Pasian Yahweh pen mihing a hong pian nading thu leh a sisan tawh hong tat khiat nading thu na gen khol ciat uh hi.(Piancil 3:15;Siampi 17:11; Isaiah 9:6;53:1-12) Tapa Pasian a dang khat om a, tua hong sawl cih bang hilo in, Amahmah Yahweh Pasian mihing a hong piang ngiat ding cih na gen khol a, tua a mihing hihna pen Tapa a ci hizaw hi. Mihing ngaihsutna tawh pen mi hing khat nam nih suak thei ding cih hamsa mahmah hi, ahih hangin Amah Pasian ahih manin a ut peuh suak thei a, hong gup khiat ding mihing ih hih manin mihing a hong piang ahi hi.\n2. Mawhneite Honkhia Ding Hong Suak leh Hong Sipa Khat bek:\nIsaiah kamsangpa tungah Pasianin,” ….ama min pen..Tawntung Pa kici ding hi…”(Is.9:6) ci ahih manin hong suak ding naungek pen Tawntung Pa, mihing hong suak ding hi cih theihsa hipah hi. A min deihna zong “….Immanuel (Eite tawh Pasian hong om khawm cihna) zong ahi hi.(Is.7:14) A zenzen in Yahweh a kici Topa Pasian sungah To thum in ki khen thuah a, a vang liatna kikim in tua teng lakah khat om kei leh Pasian kim zolo a hih leh a thum in mihing a hong pian kul a, a sih ciangin zong, a thum mah a hong sih a kul ahi hi. Hong suak dinga, Amah leh Amah a ki gen khol hong suak naungek, khat bek ahi hi.\nThuciam lui hun sungin Pasian mi zat khempeuh leh thu umte in Pasian khat bek na um uh ahih manin Israel mite’ sung peuh mah ah tu dong Pasian phazah tawh kisai buaina om nailo hi. Pasian khat bek um lua ahih ziakin Jesu na ngawn na um zo nawnlo liang uh hi.(Johan 8:24, 27) Sisan in kilemna piang sak hi a ci Jehovah Pasian(Siampi 17:11) in mihingte tan dingin hong sih ciangin midang sawl lo in Amahmah Pasian hong sihna tawh a thuciamna taangtung sak hi.\n“Bang hang hiam na cih uh leh, sih ciang luahna lai a kip leh, si ciamna lai-at mi a si ding hi. A sih khit ciangin si ciamna lai a kip ding hi…..a si ciamna lai-atpa a nuntak lai takin si ciamna lai in a kip kei hi.” (Hebew 9:16) Ama sisan tawh tan khia ding ci a, a kamciam pa pen Jehovah Pasian hi a, hong sih ciangin Jesu Khris hong si hi.(Sawl.20:28)\n3. Pasian in Thuciam lui hun sungah Amin taktak na genlo:\nThuciam lui hun pan kipan in mihingte in Pasian min taktak na dong zel uh a, ahi zongin Pasian in a min taktak na gen nuam lo in, ni khat ni ciangin ka mite in ka min thei dinga, tua ni ciangin Topa Khat, Min Khat bek a om lam hong thei ding uh hi, na ci hi.(Zekhariah 14:9)\nMoses in Pasian’ min na donga “Keimah ka hi hi,” (Pai.3:14) ci in a min na genlo hi.\nJacob in Pasian’ min donga, bang hangin ka min hong dong na hiam ci-in gen lo hi. (Pian.32:29)\nSamson ii pa Manoah in Pasian’ min na donga, hih in a lamdang hi ci-in thei napi-in bang hangin ka min hong dong na hiam ci-in a min gen lo hi.(Thukhente 13:18)\n4. Yahweh or Jehovah in Pasian min taktak(Proper Name) hilo:\nJehovah kici Pasian lawhna kammal pen Thuciam lui (KJV)sungah 6519 vei na ki zanga, tua pen Adam zi Evua tung pan ki pulak masa pen hi.(Piancil 4:1) Hih kammal pen Pasian in ka min hi ci a, a piak tawm hi tuanlo in Hebrew kam pau mite in Pasian a zahtakna leh a thupi lakna kammal ciamtehna khat hi a, Tetragrammaton kici a aw suahna kammal(vowel) ki hello laimal 4, YHWH/JHVH tawh na ki ciamteh hi. Pasian min siangtho in ngaihsun ahih manin a aw suahzia khialh khak ding a lau man un, tua taangin Adonay(A Thahat Topa)ci-in sam zaw uh hi. Tua hun lai-in aw khumna cih bang om nailo ahih manin a awsuah bang dan hiam cih kuamah a kician a thei omlo hi.\nHebrew lai aw suahna tawh ki sai-in, B.C. 3 pan 2 kikal hun sung tengin kan khiat kipan uh a, A.D. 7 pan 9 kikal sung tengin Massoretic a kici Hebrew mi laisiam te in, aw suahna Vowel bulh ding kipan uh hi. Amau in Pasian a zahtakna tawh a thupi sim na uh hi bek a, tua min a lawh ciangin vangliatna cih zong bangmah kilang tuanlo a, Pasian’ min siangtho ci-in amau lung kimna ahi hi. Ahih hangin a lungsim sung uh ah tua Pasian tel in um mahmah ahih man un, a thu zui-in mang uh a, thupha ngah uh hi. Tua ahih manin Pasian min pen laimal gawm leh awsuahna tungah kinga lo in, lungsim leh a mi(Pasian) lawhna tungah kinga hi.\nEvua in Pasian a zahtakna kam tawh Jehovah ci a, a lawh zawh kum 600 val bang a cin ciangin Moses in Pasian min na donga, “Keimah kahi hi” ci bek a,a min taktak na gen nailo hi.(Pai.3:14) Tua banah “Abraham, Isaak leh Jakobte tungah Vanglian Pasian-in ka kilanga, ahih hangin Topa(Jehovah)ahi, keima min tawh amaute tungah ka ki theisak kei hi.”(Pai.6:3) na ci hi.\nA zenzen in Jehovah pen Pasian min taktak hi leh tua Pasian’ mizatte in A min na thei khin buang dinga, na dong sansan nawnlo ding hi. Isaiah 42:8 ah “Topa pen keima min hi” a cihna om a, tua zong a ki zoppih LST tang dangte(Context) ih et ciangin Amah longal Pasian dang omlo ahihna a gen nopna ahi hi.(Is.43:3,11,15;46:9;49:23) Tua ahih manin hih Thuciam lui hun sungah pen Abraham,Isaak leh Jakobte Pasian khat bek ahihna a theih a up ding leh a zuih ding a thupi pen ahi hi.\n5. Jehovah Pasian in mihing hihna tawh Ama min taktak hong puaksuk:\n“ Amah in tapa a nei ding hi. Tua tapa in ama mipawlte’ mawhnate sung pan gum khia ding ahih ciangin a min Jesu na phuak ding hi.”(Mate 1:21) cih thu Josef tungah vangtung mi gen kholh hong tangtung a, Jesu a khiatna pen Jehovah in Hot khiatna hi(Jehovah is Salvation) cihna ahi hi. Isaiah gen kholh bangin hong suak ding naungek min tapna ahi Tawntung Pa pen bawng an nekna kuang sungah hong suak takpi hi.\nTapa ahihna tawh Tawntung Pa hilo a, Tapa ahihna tawh Judah Kumpi hilo hi. A Pasian ahihna Kha tawh Tawntung Pa ahihna hong lak hi. Gumkhia cih kammal pen Hebrew pau in ah “shua” hi a, Jehovah tawh a gawm ciangin “Jeshua/Jashua” hong suak hi. Greek awkaih leh a lai tawh a lak ciangin “Iesous” hi a, minam tuamtuam te pauzia tek tawh a ki tei ciangin ei Zopau in “Jesu” ahi hi.\nJohan 5:43 ah,” Kei in ka Pa’ min tawh kong pai hangin nong sang kei uh hi. Midang khat peuh amahmah min tawh hong pai leh, na sang ding uh hi.” cih Topa Jesu kammal ih ngaihsut kik ciangin tuhun Khristiante zong Judah te’ upna tawh a ki lamdang nailo tampi ki om kha ding hi. Judahte zong Jesu thupi a salo hilo a, Kei Pasian hing ci a, a mah leh amah a kigen pen Pasian khat bek om ahih teh ci a, Pasian ahih lam a umlo bek ahi hi. Abraham’ pian’ ma in kei ka om, a cih sawnsawn teh, Pasian hi-ing a cihna tel lua uh ahih manin suang tawh deng dinga, a zan delh pah uh ahi hi.(Johan 8:58,59)\n6. Jesu ah Deihna teng Cing hi:\nThuciam Lui sungah Pasian nasep zia tawh ki zui-in a min lawhna tuamtuam( generic name or compound name) a om khempeuh huam kim dingin Jehovah in Gumpa hi cihna min Jesu ki phuak hong suak hi. Mawhna pan, Natna pan, gual lelhna pan, ei guak tuam omna pan cihte a kipan hak satna namkim pan hong gumkhia pa ahihna min khempeuh huamkim khin a, nidangin mihingte tawh a om khawm ngei nailo Pasian pen mihing hihna tawh hong om khawm Immanuel Pasian ahihna hong lak hi.\nPa, Tapa leh Kha pen Jesu sungah a cinna hong lak zaw a, LST buppi ah Tapa Pasian, Kha Siangtho Pasian cih bang na omlo in Pa Pasian cih bek na om ahih manin Jesu pen Pa Pasian ahihna tawh up ding Ama deihna hi. Tua ahih manin hih LST a um Khristian te aadingin mi banga hong pianga, a sisan tawh hong tan a, si-in, kivui a, a thokik Pasian bek, up huai leh belh huai ahi hi. Pasian tampi a om phial zongin mihing a hong kilang ngeilo Pasian pen Pasian taktak kici theilo ding hi.\nThuciam lui hun sungin Pasian in Ama omna ding a telna mun thupha pia in vang liatna koih a, a Kha Siangtho hong buak suk hun, Pentecost ni pan kipan in A min “Jesu” sungah a thu neihna leh vang liatna koih hi. Tua nipan kipan mahin Jesu min tawh gupna thu ki gen, tui kiphum, thu ki ngen,cina dam sak, dawi ki hawlkhia, thupha kipia, na lamdang kibawl hi. Jesu pen min hoih khat a hih mah bangin Jesu min nei a tam hangin Pasian in lungsim tawng a en Pasian ahih manin lungsim leh kammal ki gawmkhawm tungah thu khen hi.(Rom.10:10)\n7. “Jesu” pen Pa’ min hong suak:\nJesu kici min pen a tapa hihna min bek hi nawnlo a, a Pa hihna, a Pasian hihna min ahih manin “Kei min suangin na nget peuhmah uh kong hih ding hi.” na ci hi.(Johan 14:14) Thu ih nget ciangin Amah longal, a Pa dang khat kiangah ngen dan a, na lungsim a om leh na nui hiuhiau dinga, hong naupang ngaihsut khathei ding hi. Nungzuipite hun lai in zong kum thum bang ki thuah in a vang liatna tampi mu khin phial mah ta leh na tel taktak zo khin lo ahih manin Filip in,” Topa aw, Pa hong lak lecin ka deihna uh a kicing ding hi,”na ci hi. Topa Jesu in,” …Kei hong mu mi in Pa a mu zo hi.” Note kiangah kong gen thu in keima thu hong hilh ka hi kei hi. Kei sunga teeng ka Pa in na hong sem ahi hi.”(Johan 14:8-10) na ci hi.\nHih thu tawh kizomin gen ding tampi om a, a tomkim thei penin hial bawl hi leng: Mit tawh ki mu theilo Kha ahi, Jehovah Pasian pen si leh sa in hong kilanga (1 Timoti 3:16), a min Jesu ahi hi. Gupna ngah nadingin tua mi lo buang, leitung van nuai mite lakah hong kipia mindang khat beek a om kei hi.(Sawl.4:12) Tua ahih manin hih Lai Siangtho pen a khiallo Pasian humop hi ci a, a umte’ aadingin ih Pasian leh Tawntung Pa in mawh nei mite hong it manin “ Pasian lim leh meel tawh dimin a om napi-in, Pasian tawh kibatnate ka khah kei ding hi ci loin, Ama minthan’na paai-in, sila lim la-in, Mi tawh kibatna ah a suak hi.”(Filip 2:6,7)\nJesu in ei mihingte bang hilo in Pasian hihna(Divine Nature) leh Mihing hihna(Human Nature) a neihna ah Pianzia nam nih(Dual Nature) a nei hi a, hih thu a tel leh a sang theite aadingin Amah pen Pa Pasian ahihna san lah nading leh muan lah nading omlo hi.(1 Kor.8:6; Efesa 4:6,1Johan5:20) Ahih hang, phawk ding thu khat ah; “…..”Jesu in Topa hi,” ci-in kuamah in Kha Siangtho suanglo in a pulak thei kei hi.”(1Kor.12:3)\n“Bang hang hiam na cih uh leh, Pasian’ lim tawh a dim khempeuh in Khris pum sungah kilangin a om hi.”(Col.2:9). Tua ahih leh, Jesu sungah Pasian om maw, ahih kei leh, Pasian sungah Jesu om? Nang khensatna bangbang in na zuihna leh na tawntung mun ding hipah hi. Nang koizaw na tel diam?\nHih lai a simte khempeuh tungah Pasian’ angvanna thupha hong tung henla, Pasian zia tel zawkna kong ki hongin, Bawng ankuang sunga hong suak naungek pen Pa Pasian ahih lam Pasian Kha Siangtho in theihtel na hong guan ciat ta hen. Note tawh Pa Pasian a dawn khawm ding, Mang Khan Khup\nPrevious: Gautama Buddha in Saipi & Mittaw Mi 6 te Thu a Genna\nNext: Nungkik ding maw, mailamnawt ding? ~ Dr. L. Lam Khan Piang


url: =Numei nikbawknuai Video azaihsimkhat kal 15 thongkiading :: ZOMI DAILY\nposted on 12 December 2017 at 1:49 pm Lomkholna: News, Sawltak, Singapore, World\nSingapore ah numeite nikbawknuai panin Video azaihsimsakpa kal 15 thongkiading\nSingapore gamsung ah pasal khatin numei bekbek akigawm in 17 te anikbawknuai panin Video zaihsimsak ahih manin thong kal 15 (15 weeks) kiading in thu kipia cih Straits Times pan kiza hi. Thong kal 15 akiatding banah liausum zong $600 kiliausak cihi.\nTua numeite nikbawknuai azaihsimsak “Upskirt Video” zaihpa pen Ong Pang Peng kici a, kum 36 aphakhin ahihi. Numei bekbek akigawm in akalkawm azaihsimsak pen numei 17 hi a, tuate lakah a naseppih alawmte 2 zong kihel cihi.\nAmahpen Bank Executive nasep asemkhat hi a, zanni Monday (Dec 11) ni in thukhenna akinei ahihi. Numei te nawngkaisakna, maizumsakna cihte bekthamlo, Films Act thukhun te palsat cihtawh thu akibawl hi a, amahngiat inzong kakhialmah hi ci’n pulakkhia hi.\nAssistant Superintendent of Police Sulaiman Yusof in agenkhiatna ah Ong Pang Peng pen abeisakum June khasung in akiman hi a, tua akimat laitak in numei nihte ii anikbawknuai Video azaihsak laitak kimu ahih manin, akimankhia cihi. Tua kalkawm azaihsaksim numei te lakah khatpen kum 31 aphakhin khatleh adangkhat pen kum 20 aphakhin khat hi a, Shopping Mall sung aom Daiso vanzuakna saisungah azaihsim cihi.\nDaiso Japan saisung ah aziahsim laitak in sangngak te’n mukha uh ahih manin, aki theikhia ahihi. Numei te nikbawk atom ateeng amuh ciangin ki ipzolo in, van khatpeuh azong bangkek in leilak ah tusuk in azaihsimsak cihi.\nMore: Singapore ah numei te kisil laitak Video azaihsim Myanmar pasal khat thongkiading\nTuabang in numei nikbawktom ateeng amuh ciangin Video azaihsim sakzel pen 2013 July panin akipan cih kiza hi. Numei atomtheithei ateeng tezong kidop huai, pasal khut ommawh tezong kidop huai hi. Singapore gamsung ah Myanmar gammi zong hihbangvai tawh akiman omzeuhzeuh theihi. Sawltak #zomidaily\nPrevious: Myanmar Tourism Ministry te’n Hotel saap khiamsakding ci\nNext: Khensat leh Khentat ~ Lengtong Pauno\nSen Ngaihno Tawh Kum Sawmnga ~ Hau Za Cin\nGamdang zinna: Germany paina ~ Rev. Khup Za Go\nMalaysia, Penang ah Myanmar gammi 2 zukhamsul in kitawng in khatpa kidawtlum\nA lui leh a thak ~ Tdkhen\nThongsung hongdenna theiding Calendar namnih


url: =Nokia te Mobile Handset bawl kipan kikta ~ ZD :: ZOMI DAILY\nNokia te Mobile Handset bawl kipan kikta ~ ZD\nposted on 28 February 2017 at 10:23 am UTC+9:30 Lomkholna: News, Sawltak, Tech, World\nFinland gampan hongki pankhia Nokia Mobile Company te tawlpikhatsung akhawlcipkhit uhciang in Phone Handset bawl hongki pankhia kikta uhhi. Sunday ni in Nokia Company te’n Android Smartphones Model athak sitset 3 pulakkhiatna nei uh a, tuaban ah nidangin akilimzat aminthang mahmah ahi Nokia Iconic 3310 Model zong puahphathak in bawlphakik uhhi.\nNokia 3310 Model pen akibawlcil masakpenpen ahihleh sawtmahmah ta hi. 2000 kumin hih Nokia 3310 Model kibawlkhia masa a, tomahmah, siahak mahmah, Battery zong sauveipi kizangthei ahih manin, tuahunlai in minthang mahmah hi. Aki bawlkhiat masakzawh kum 17 sungbang aphakkhit ciangin khatvei athakin puahpha uh a, hong hawmkhiakik leuleuding uh ahihi.\nAbeisa Model ah Internet kizangtheilo, Web Browsing ki ngahlo himahleh aphuahphatthak Model pen tuhuntawh kituak in Internet zattheihding in bawlpha uhhi.\nTulai hunbangin nidangin Phone sungah Game tuamtuam omlo a, hih Nokia 3310 Phone te sungah Snake Game kikoih in, tuahun tawh kituak in zatnuam, kimawlnuam kisa ahih manin minthang mahmah sawnsawn hi. Tua Snake Game zong ki puahpha in athakin hongbawl behding uhhi.\nNokia Phone pen HMD Global kici Company tetawh Licensing Agreement bawlkhin uh a, Mobile Phone bawlkhiat hongki pankikding uh hita hi.\nNokia 3310 Model athakte pen Battery sawtpi akizangthei dingin abawl uh hi a, nai 22 sungbang kiho theiding cihi. Tuapen Model aluite sangin azahsawm bangin sauvei akizang theizaw hipah hi. Hih Nokia Phone thak vaitawh kisai pen Barcelona ah akibawl leitungah Mobile Phone Show anopcipen ahi “Mobile World Congress” ah thunei te’n apulak khiat uh ahihi.\n2000 kumin akibawlkhia masa Original Nokia 3310 Model pen leitungbup ah 120 Million Units bang kizuakkhia a, leitung Mobile Phone khempeuh lakah akikhawngpen Model khat ahihi. Ahi zongin 2005 kum ciangin hih Model pen ki bawlbeh nawnlo in, ki khawlbawl hi.\nNidang in Mobile Phone ahihnak leh Nokia Brand bekbek hizaw a, ahi zongin Nokia pen Mobile Phone abawl uh tawlpikhat hong khawlcipmawk uhhi. 1998 leh 2011 kum kikalsung phadiak leitungah “Top Mobile Phone Maker” ci’n aki ciamteh ahihi. Ahi zongin leitung vanzatte khangto semsem in, Smartphones cih hong om ciangin Nokia te’n Smartphones pen thupisaklo kha uhhi. Tualaitak in South Korea Brand ahi Samsung te’n Smartphones bekbek hong bawlkhia ziahziah uh a, Nokia te Business pen hong kiacip dipdep mawk hi.\nTu’n Mobile Phone Market ah hongki patkikphet in, nidangin aminthang mahmah Nokia 3310 Model tawh leitungah ki pulakkikna hongnei uh ahih manin, mipi Analysts te’n teelsiam mahmah uh ci’n pahtawi uhhi.\nNokia 3310 Model thak banah Nokia 3, Nokia 5, Nokia 6 ci’n Smartphones Model athaksitset 3 zong pulakkhiatna nei uhhi. Nokia 6 pen tulaitak China ah ki leitheita ci a, asawtlo in leitungbup ah ki ngahtading cih AFP pan kiza hi.\nNokia te’n Samsung demzo nawnlo uh ahih manin, Nokia ii Handset Business pen 2014 kumin Microsoft Corp te’n leita hi.\nNungkum ciangin HMD Company in Nokia Handset Business pen Microsoft te kiangpanin leikik leuleu a, tu’n Nokia Brand tawh Phone Handset bawlkhiat aki thakpatkik ahihi. ZD Sawltak #zomidaily\nPrevious: Album thak tangkona: Lungdamna Luankhi ~ Rkhai\nNext: Nipi ni (Sunday) tung hak ci ee ~ Tual Khan Suan\nZozum Khuado lawhcing 2017\nTuun aw Nu kongthum hi! ~ Rev. Fr. Damian Dal\nTuunnu’ Suunni lungdeih sinthu ~ Zokhai\nTulaai Leitung Thuthang Tuamtuam Updates Feb11, 2015


url: =Ka Jacob ding kianga laikhak ~ Niangboih :: ZOMI DAILY\nposted on 5 February 2021 at 8:33 am Lomkholna: Article, Biakna\nKa it ka Jacob ding aw, kua na hi a, koi-ah na om hiam kong thei nai kei hi. Bang na sem a, bang na bawl hiam kong theihpih het kei hi. Ahizong kha lam sa lamah Sian siam Zotang bang na dam ding hong lamenin itna taklam khut hong len ing.\nHi e, khat veivei ciang na hihna kong tel lian loh hang, i Pa in hong tel ahih manin kei ka kha muang hi. Khat veivei ciang lah hong kilang hak lua hong sa zel ing e. Pasian in hun sa nailo hin teh.\nTangpal zatam ten ka paal lo nuamin hong kithawi zel uh hi. Aihang tampi takin pen ka mel etlawmna bek deih uh a, paak bangin ka vul hun ciang itna tawh hong kem hong khoi ding gen loh ninbung ah hong paih nuam lel ding uh ka theih sa ahihmanin amau ading kipia phal keng. Khuai in paakzu a dawn nop ciang tua pak a neh det bangun, a hoihnate uh leh a thusiamnate uh tawh thang bang hong veh den uh a, kei lia zozam in pal bang na nang zo lo dektak zel ing. Nang bek adingin kikoihcing tentan kei leng pawh maw!\nI kimuhkhak ma teng, Topa in hong ompihin, hong makaih den hen la, Pasian tawh na kikal kizopna uh a kho semsem theihna dingin na hanciam ding hong deihsak ing. Thumanna bulphuh in, Amah zahtak kawmin na hih ding bangbang Ama minthanna dingin na hih in. Kei zong na hanciam ning. Ama theihpih loh vai bangmah na neih loh ding thupi a, Lai Siangtho pen i nuntakna lam hong lak meivak hi den hen.\nI omom na ah lungsim kikem siangtho in, a thanghuai nate tawh kipelh ni. Hun paisa thute mangngilhin, Sawltak Paul bangin mailam enin kung lam zuanin tai ni. Kei zong tua mah na hanciam ing. I Topa’n hong tonpih to zel ding hi.\nI nuntakna tangthu pen ei tangthu bek hilo a, Topa’ zong kihel ahihmanin i Topa’ tangthu zong ahi hi. Amah I tangthu gelhpa hi mawk hi. Tua ahih manin, tangthu hoih lo leh a dahhuai laimai te Aman a geelna dungzui-in a hoihzaw leh a etlawmzaw-in hong laih dinga, a tul ngei lo, mi tampite sim dinga a manpha leh a hoih tangthu, Pasian minthanna a lakkhia tangthu hong suak ding cih ka lametna hi.\nKa thungetna ah hong na phawk den ing. Nang kiang kong gen theih nailoh thute tampi Ama kiang na tun zel ing. Amah pen ka lawm hoih pen, hong taisan ngeilo, a muanhuai bek thamlo, hong it mahmah Pa ahih manin ama kiang ka lungsim tawng a om thu teng na sungkhia zel ing. Tua in tawldamna leh lungmuanna hong pia a, ka tha hong dimkik zel hi.\nBangbang hi leh i omna peuh ah muanhuai takin i om dinga, hangsan takin hih ding maban om bangbang lungkia lo-in, Pasian muang kawmin hih to zel phawt ni. I lungsimte khauhsakin, sikdo tak leh thuakzo takin i om ding a, kilungneusak hetlo ding hi hang. I Topa’n pha a sak hun ciang dawn bang kituahin tui bangin i kigawm dinga, tua hun ciang nang tawh samgi bang khen ngei nawnlo dingin nun nuam va bang I lengkhawm ta ding hi.\nTua hun tuang hong tun ma dong, i omom na ah muanhuai ni. Sianin na heina peuhah lumbang hong sungin hambang hong huai den ta hen! Hong it, Lia Zozam Niangboih\n“Tua ahih ciangin Jakob in Rachel a ngahna dingin kum sagih sung nasem a, amah a itna hangin tua hunte ni tawmno khat tawh kibang a sa hi” – Piancilna 29:20 (Etkak – An Open Letter to My Future Jacob by Jemimah Ramos)\nPrevious: Khuavak nading nitum maw, nitum naadia khuavak ~ Bob Tuangpi\nNext: ZIUSA Genvai lutteng leh Local Genvai tanute


url: = Tu-in Jesu um zo kahi manin bang seam tukhi ziam?\nTu-in Jesu um zo kahi manin bang seam tukhi ziam?\nHong lungdampui ing! Nangin nuntak kikhealna khentatna a nei zo nahi hi. “Tu-in bang seam tukhi ziam? Keima in Pathian taw in koibangin tonkhawm tukhi ziam?” ci-in na dong thei tha tu hi. Lai Thiangtho sunga, a om hi a nuai-a thu ngate-in lam hong lak tu hi. Pathian taw na tonkhopna sungah doknop na nei le www.GotQuestions.org/Chin/Siyin na en in.\n1. Gupna thu he nahi hunlam kihe in.\nJohang Masa. 5:13 na sungah, “ Hi thute note kungah kong son hi. Pathian Tapa a um mi theampote-in tawntung nuntakna nga ahina aki he tu uh hi” ci hi. Ngupna thu ih heak tu Pathian in hong dei hi. Eite sia tatsa ihih hunlam ih kitel tu Pathian in hong dei hi. Gupkhiatna nga thei natu lampi tawm kikum tawng.\na. Eite in maw neite ih hi hi. Ih sepna theampote hangin Pathian lungtang na hi (Romte. 3:23).\nb. Ih mawnate hangin eite in Pathian taw tawntung kikhenna ahi, thukhenna a thuak tute ihi hi (Romte. 6:23).\nc. Ih mawna thaman hong loh sak tuin Jesu sia Thinglamte tungah hong thi hi (Romte.5:8, 2Corin. 5:21). Jesu in eite tangin thina hong thuak a, ih thuak tu thukhenna theampo hong lak sak siat hi. Jesu ii thawkikna in ama in thina in ih mawna hong silthiang ahih hunlam hong he sak hi.\nd. Jesu um a a sangte, ama sia kei tangin thi hi, ci-in a umte tungah Pathian in mawmaisakna le ngupkhiatna a pia hi. (John 3:16; Romte. 5:1; Romte.8:1).\nHi thu in ngupkhiatna nga thei natu a, aki son thu ahi hi. Jesu Christ sia ngumpa le Topa-a na san le tatkhiatna a nga nahi hi. Na mawna theampote hong kimaisakin Pathian in nang hong mangngilh ngawl a, zong hongnusia ngei bua tu hi (Romte. 8:38-39; Matt .28:20). Jesu Christ sungah na nga ngupna in bit/muanhuai ahi lam he in (John 10:28-29). Jesu bek ngumpa in sang-a umte vantungah Pathian taw a tawntungin a mangkhawm tu ahi hi!\n2. Lai Thiangtho a hil pawlpi zong in.\nPawlpi ih ci in a kilam biakinn hi ci-in ngaisun tha heak in. Pawlpi ih ci in mihingte ahi hi. Jesu Christ sungah thu-um mite pum khat suak a, biakpiakna a neikhopna sia a thupi bel a hi hi. Hi sia Pawlpi ii a deina bulpi zong ahi hi. Tu-in nang sia Jesu Christ ngumpa in sang zo na hi manin na kiim na paam-a om Lai Thiangtho taw a kituak pawlpi zong in a, pawlpi keam siapa kungah tum khuan ngen in. Pawlpi keam siapa kungah Jesu Christ ngumpa in na san lam he sak in.\nPawlpi hina ii a nina deina bulpi in Lai Thiangtho hil tug ahi hi. Na nuntakna tuin Pathian hong hil thute na zatto theina tuin na sin tu kisam hi. Tapidaw nuntakna sungah ngual zawna le vangletna na nga thei na tu tawtang in Lai Thiangtho tel na ahi hi. 2Tim. 3:16-17 na sungah, “ Lai Thiangtho kammal theampote in Pathian humop ahi manin , thuhilna, mawna pulakna, kipua phatna le thuman thutak sinna ah akizang ahi hi. Lai Thiangtho kammal bek taw in Pathian mi-in na hoi a seam tuin akipuapha thei bek ahi hi”.\nPawlpi ii a thumna a deina in biakpiakna ahi hi. Biakpiakna ih cih in Pathian ii hong sep sak nate hangin ama tungah lungdamkona ahi hi. Pathian in eite hong hunkhia hi. Pathian in eite hong it hi. Pathian in ih kisap nate hong sik hi. Pathian in lam honghilin hong lampui hi. Tua hong sepsak nate hangin lungdam ngawlin om thei thong tu hiziam? Pathian sia thiangtho hi. Itna taw kidim hi. Hesuakna nei hi. Lainatnataw kidim hi. Thupulakna 4:11 na sungah, “ Aw vanglian Pathian,nangma in na theampo na vawt siat zo hi. Aki piangsak nate in nang dei bang hi a, nangma vawt ahi hi. Tua ahi manin nangma in polna le patawina piak tuin na kilawm hi a cih zawk ciangin biakna tau nuai ah a lukhu te a koi uh hi,”ci hi.\n3. Pasian taw kihona hun la zel in.\nNisim a Pathian taw kiho theina tuin hunlakna sia thupi mama hi. Mipawl khatte in “ngamthim hun” na ci uh hi. Pawl khatte lele in, “biakpiak hun” ci uh hi. Bang hang ziam ci le hi hun sia Pathian taw kiho hun ahiman ahi hi. Mipawl khatte in hi Pathian taw kiho hun sia zingsang lamin zang uh a, pawl khatte lele in nitak lamin zang uh hi. Hi Pathian taw kiho hun sian na uk babangin kisam thei a, zong na uk hun ma-in na nei thei hi. A thupi bel Pathian taw hun na lak zel tu ahi hi. Pathian taw koibangin hun hong lasak thei ziam?\n(a)\tThungetna. Thungetna ih ci sia Pathian taw kihona ahi hi. I dei i sapna le i haksatna teng Pathian tungah apna ahi hi. Thalam pilna le ama panpuina ih nga thei na tuin Pathian tungah hu ngetna ahi hi. Ih kisapnate aman hongsikna tuin Pathian tungah apna zong ahi hi. Pathian tungah na itna za le ama vawtsa nate pha hi, ci a ama tung ah ih sonna zong ahi hi. Hi bang dan-a sepna in thungetna ahi hi.\n(b)\tLai Thiangtho simna. Biakinn ah ahizong, Sunday School ah ahizong, Lai Thiangtho kihil nate ah ahizong, Lai Thiangtho kihil nate na ngai zawk ciangin nang le nang in Lai Thiangtho na sim tu ahi hi. Ngalzo Tapidaw nuntakna taw na kalsuan theina tu akisam thu theampote Lai Thiangtho sungah om hi. Pilvang tak-a khentatna ih nei thei natu ahizong, Pathian deina ih heak thei natu ahizong, midangte tungah Pathian na ih sep dan tu ahizong, Tha lamah ih khanto thei natu ahizongin Lai Thiangtho sungah om hi. Lai Thiangtho sia eite atu Pathian kammal ahi hi. Pathian ih lungkimsak thei natu le ih sepnate hangin a lungdam theh natu in ih nuntakzia tu taw kisai Pathian hong lamlana in Lai thiangtho ahi hi.\n4. Na tha khantona tuin hong hu thei tute taw kithua in.\nCorinte Masa. 15:33 na sungah, “ Kilampui khial sak heak in. Mi Pha ngawlte taw na ki thua le na ngamtatna phateng lalcip tu hi” ci hi. Lai Thiangtho sungah “miphanawlte” na siatak-a ih kidop tu hong son hi. Tua mi phangawlte taw kithuakhopna in amate na sep pha ngawl te hangin ei zong mawna kivawt tha thei hi. Ih kiim ih paam-a mipha ngawlte hangin ih nuntakna “lal cip” thei lai hi. Tua ahi manin Pathian a it a, ama tungah a ki-apte taw ih ki pawlkhop tu thupi mama hi.\nNa omna pawlpi ah nang hong hu zo tu le tha hong pia zo tu mi khat le ni bang na zongin (Hebrewte.3:13; 10:24). Ngamthim hun na lakna ahizong, na nasepnate ahizong, Pathian taw na nuntak nate in na lawmte in hong heakpuina tuin son in. Amate zong tabangdan ma in a nuntak theina tuin hansua in. Jesu sia ngumpa leh Topa in a sang nai ngawl na lawmte taw kithua nawn heak in ci na ahi bua hi. Amatte zong lawm vawtin na, it in. Jesu in na nun takna hong kheal ahi hunlam amate hesak in na, a bosa hun-a na zat ngeite tu-in zang thei nawn ngawl nahi hunlam amate hesak in. Jesu thu amate taw kikup thei natu hun na nga na tu Pathian kungah thu ngen in.\nMi tampi takte in tuiphumna tah kisai-in san khialna tampitak nei uh hi. “Baptize” ii a khiakna in, tui sungah kiphumsuk aci nopna ahi hi. Tuiphumna sia Christ ngumpa-a sang na hina le ama nungzui tuin khentat nahina mipite maiah lana ahi hi. Tui sungah kiphumsuk na in Christ taw kivuikhawm a ci nopna ahi hi. Tuisung pan thawto kikna in Christ ii thaw kikna a son nopna ahi hi. Kituiphumna in Jesu ii thina, kivuina, le a thawkikna pulak nopna ahi hi.\nAhi zongin kituiphumna taw ngupna kinga ngawl hi. Kituiphumna hangin zong na mawh nate hong silthiang ngawl tu hi. Kituiphumna in thumanna lana ahi hi. Christ hang bekin ngupna nga ing ci-a mipite mai-ah lana ahi hi. Kituiphumna in thupi mama hi . Banghang ziam ci le hisia in thumanna ii kal masa ahi hi. Christ um ing ci-a lana zong hi a, ama tungah ih ki-apna zong ahi hi. Nang sia tuiphumna la tuin kinging sa-in na om le pawlpi keam sia khat papo tungah tuiphum nuam ing, ci-a na son tu ahi hi.


url: =Malaysia, Klang: Gas bung puakkham hangin aliam nupinu sita :: ZOMI DAILY\nposted on 29 August 2016 at 8:49 pm Lomkholna: Malaysia, News, Sawltak, World\nMalaysia gamsung Klang vengah abeisa 21 August ni in Gas bung puakkham a, inntek nupinu liamgawp hi. Hospital Tengku Ampuan Rahimah ah kipuakpah in ni 8 sungbang akikep, akikhoi khitciang in zanni Sunday (28 August) nitaklam 6:30pm hunin hong nusiata cih The Star News pan kiza hi.\nHongnusia inntek nupinu pen kum 48 aphakhin Tan Bee Bee kici minnei khat ahihi. Amahpen a innsung ah Gas bung apuakkhap khitciangin apumpi khempeuh ii 80% bang liamgawp, meikanggawp hi.\nApasal pen Ee Kok Meng kici minnei khat hi a, kum 50 phakhin hi. Apasal ahihleh liamngawh lualozaw in, tulaitak Sungai Buloh Hospital ah akikep laitak ahihi.\nA pasal pen Gas bung apuakkhap ciangin apumpi tungah 20% bang liamna ngah cihi. Ahi zongin tu in hoihtuamta a, azi asih madeuh in na pasal zong hoihtuamta, damsiangding hi ci’n asanggam te’n agenkhit ciangin lungnuamtuam leh kilawm a, ahudik damdam in beisuak hi.\nHihte nupa in ta 3 nei uh a, kum 17, 14, 11 cihbang hipan ahih manun asanggam te’n lunghimawhpih mahmah uhhi.\nEizong banghang in hih anhuanna Gas bung puakkham theimawk hiam cih ki lunghimawh mahmah hitaleh thunei te’n ahang genkhianai mahmahlo uhhi. Malaysia gamsung ah innkimphial in Gas tawh an ahuanlo omkhollo khading a, hihbang in puakkhamthei ahih mawkleh bangci bangin kidawmding, apuakkhamlo dingin bangci kidalding cihte zong theihnop huai mahmah hi. ZD Sawltak #zomidaily\nPrevious: Malaysia gamsung ahzong Zika Virus ki patau mahmah ~ ZD\nNext: Innsung ah gul honglut leh bangcihding? Patau luakei in


url: =April 30 | TUA GAL KHATAH KONG MU DING HI ~ MUC\nApril 30 | TUA GAL KHATAH KONG MU DING HI\nAdmin 4:54:00 PM Articles, MISSION NEWS\nOcrhain Matengu, 31\nKa pa kik a nasepna panin inn hong ciah ciangin awng buabua-sa in hong ciah den hi.\n“Mary! ci-in hong sam pahpah hi.Bang hong pian ding ka thei pah hi. Ka pa inn hong ciahin ka nu in vuak thuak pahpah hi. Kum 5 a phak ciangin ka sanggamte tawh Nambia gam khua no khatah ka pai uh hi. Ka pi tawh innngakin ka om u a, tai 20 bang kigamlatna khua khatah khualzin khia ka hi uh hi. Ka nu in anhuan bukah nasep manlah mahmah hi. Nasep kawmin ka sanggampa a pua hi. Tommy in ka nu puak nop a sa mahmah hi. Ka pa kik in an huan buk kongkhak panin gal etin om a, “ Tu tan vei an min nai lo maw’ ci-in ka nu mai beng vat hi. Ka nu zong awngsa-in inn sungah lutin inn nung lampan vakkhia hi. Ka pa kik in nungdelh in a khut ah ciang gol mahmah khat a tawi hi. Tha khat thu-in a ciang tawi tawh ka nu dengphei hi. Ka nu zong ciang tawh kipaal kha-in tuksukpah hi.\nTommy la kap cih takin kap a, “ ka tapa si sak ni teh” ci-in ka pa ot san hi. Tua kimah a om mite’n hehpih huaisa-in ka nu umcih uh a, mi khat in palik khat sampah hi. Palikte zong hong paipah uh hi. Cina pua mawtaw zong hong tung pah hi. Ka pa kik pen palikte’n kol bulhpahin thonginn den na uh hi. Tommy a lu ah liamma lianpi ngah ahih manin zato kipuak hi.\nSiavuante’n liktak velvel uh a, khitui luang kawmin ka nu tungah “ naupang pen liam lua mahmah ahih manin a khuak kisia hi, ci-in gen uh a, a taklam zaw thei ding hi ci uh hi. Hih thu a zak ciangin ka nu zong kap khia pah hi. Zato a om khempeuh in ka nu kah za ciat uh hi. Tua bangin dahin ka om laitakun a kiu mun khat pan mi khat in “ thu i ngen diam? hong ci hi. Tua thu hong ngetsakpa in a khut vantung lamah lamto-in “ Vantunga om ka pa aw, kei pen Elijah hi lo hing. Hih zato sunga om mite sangin zong a siangtho zaw mi ka hi tuan kei hi.Ahi zongin Khrih hehpihna nuai ka bukna mun panin thu kong ngen hi. Hih mite hong phawk in. Amau natna gimnate hong en in. Nangma deihna bangin piangzaw ta hen. Jesuh min tawh thu kong ngen hi. Amen, ci-in thungen hi.\nThunget aman khit ciangin ka omna inn sung teng dai khipkhep hi. Ka sungah lungnopna khat ka ngah hi. Vantung ah Pasian om takpi ahihna ka thei hi. Thu hong ngetsakpa in zong Pasian a om mi khat ahihna tawh kizui-in Pasian in a thungetna pia hi, cih ka thei hi.\nTua zawh nipi kaal nih khit ciangin Tommy in zato tuak thei ding hong hi ta hi.Siavuante pulaak bang mahin a pumpi taklam siah tang thei pha mei lo-in hong om mawk hi. A pau ciangin zong kitel mel lo, hoih takin pau thei lo hi. Kha li sung zato bekbek ka ngaihsun hi. Zato a hong thungetsak ka phawk pha mahmah hi. Kum khat khit ciangin kei pen kum 6 a pha a, Sabbath ni hong tunsialin ka sanggam khat tawh biakinn ah kikhawm dingin ka pai thei uh hi. Tua bangin ka kikhopna-ah pawlpi mite thungetzia in zato a thu hong ngetsakpa thungetna tawh kibang hi. Hih mite’n Pasian thei ngel ci uh, ci-in ka ngaihsun hi.\nHun hong bei toto-in Tommy nuntakna lah gimna le natna tawh hong kidim hi mawk hi. Ni khat, kum 12 a cingin, kei pen kum 15 ka pha hun pawl hi-in ka pi in suun hong pia ding ngakin singkung nuai khatah ka tawlnga uh hi. Thakhatin Tommy pen tha bei-in lei lakah hong tuksuk mawk hi. Khua hong phawk ciangin “ a si ding lah ka hi mawk a” ci-in hong paukhia hi.Tua bangin a pau khitteh pau lo-in nak zong nak nawn lo hi. Manlang takin ka pi ka sampah uh a, nakpi takin ka kap hi. Cih nading theilo-in lamet bei-in ka om uh hi. Zato a thu hong ngetsakpa ka phawk mahmah hi.A thunget zong ka phawk lai-in lungnopna lunggulh ka hih manin “ Naupang khat hi lai ing, hih gimna thuak zawh nading tha bangmah nei keng. Tommy damna hong pia lai in,” ci-in thu ka ngen hi. Amen ka cih lian leh Tommy hong hiatciai hi. Thum vei bangin hiatciai-in ka pi zong nuamlua- in “ hong nungta kik ei” ci-in nuamlua-in hong awng veva hi. Topan ka thunget hong dawng ahih manin Ama tungah ka lungdam mahmah hi.\nTua zawh kum sawm khit ciangin Namibia khuapi Windhoek ah ka tuah uh hi. Hih khua ka tun uh ciangin SDA pawlpi khatah ka ki-ap uh hi. Hih pawlpi pen thunget hahkat mahmah uh a, Pasian a um pawlpi hi, cih ka thei hi.\nNi khat ka sanggam nu in hong sam Tommy cina hi, ci-in hong hilh hi.Thahat thu-in thunget ding kisam ahihlam ka phawk pah hi. Manlang takin bus tuangin zato ah ka delhpah hi. tai 745 bang gamla hi. Zato ka tai pah tingteng a, Tommy pen gimpi-in gim mahmah ahihlam ka mu hi. Ahi zongin lungnopna khat nei ahihlam ka thei hi. “ Ka hun hong tungta hi,”ci-in hong hopih hi. “Sihna gal khatah kimu thei dingin Topa tungah thu ka ngen hi. Na upna khahsuak kei in,” hong ci hi. Ni thum khit ciangin Tommy a nuntakna hong bei hi. Ahi zongin a kampaute ka bilah ka zaza hi. Ka sangkahna panin radio lam tawh kisai lukhu nelkai khat ka ngah hi. Tu-in Namibia gamah AWR ah Pasian nasemin ka om hi.\nKhrih hong pai kik ciangin Tommy tawh kimu kik ding lamenin ka om hi. Hong nusia khin it le ngaih tampite tawh i mu kik ding hi. Tua ni hong tun mateng upna sungah kip ding kisam hi. Tu quarter Sabbath 13na sumpi in Namibia gama pawlpi nasepna huh nadingin kipuak ding hi. Jesuh hong pai baih ta ding hi.